ল্যাভয়সিয়ে: বিপ্লবী উন্মাদদের গিলোটিনে প্রাণ হারানো এক প্রতিভাধর রসায়নবিদের গল্প\n১৭৩৫ সাল, ফ্রান্সের কোনো এক মফঃস্বলের যুবক জিয়ান অ্যান্টনি ল্যাভয়সিয়ে, বুকভরা স্বপ্ন নিয়ে পাড়ি জমান রাজধানী শহর প্যারিসে। স্বচ্ছল পরিবারের সন্তান হবার সুবাদে তার শিক্ষাজীবন কেটেছিল নির্বিঘ্নেই। তবে আইনজীবী হিসেবে নিজেকে কেবলমাত্র ‘স্বচ্ছল’ করে রাখতে নারাজ ছিলেন। নামের পাশে ‘সমৃদ্ধ’ শব্দটি নিজের করে নিতে রাজধানী শহরে আইনব্যবসা শুরু করেন। সে উদ্দেশ্য কত সহজেই না পূরণ করলো এই তরুণ। ১৭৪০ সালের মধ্যেই তিনি হয়ে ওঠেন প্যারিসের সবচেয়ে নামকরা উকিলদের একজন। নাম-যশের চূড়ায় বসে বিয়ে করেন বান্ধবী পাংক্টিসকে। তিন বছর পর রসায়নকে বদলে দেয়ার জন্য তাদের ঘরে জন্ম নেন অ্যান্টনি লরেন্ট ল্যাভয়সিয়ে। আজকের গল্পটা নবজন্ম নেয়া ল্যাভয়সিয়েকে নিয়েই।\nঅ্যান্টনি ল্যাভয়সিয়ে; source: Dreamstime.com\nজিয়ান ল্যাভয়সিয়ে তার জীবনে খুব কম মামলাতেই হেরেছিলেন। সেগুলোর মধ্যে সবচেয়ে বড় হারটি ছিল ১৭৪৩ সালের আগস্ট মাসে। প্যারিসের কোনো এক অখ্যাত রসায়নবিদের কাছে অপ্রত্যাশিতভাবে মামলায় হারেন এই আইনজীবী। আর এর এক সপ্তাহ পরে, সে মাসেরই ২৬ তারিখ তার ঘর আলো করে আসে অ্যান্টনি লরেন্ট ল্যাভয়সিয়ে। ব্যাপারটি ছিল দারুণ কাকতালীয়। পিতা যার কাছে হেরেছেন, তারই পেশায় (রসায়নবিদ) পুত্র একদিন বিশ্বজয় করেছেন! যদিও জিয়ান ল্যাভয়সিয়ের প্রাথমিক ইচ্ছাই ছিল ছেলেকে নিজের মতো আইনজীবী হিসেবে গড়ে তুলবেন!\nপ্রাথমিক শিক্ষা শেষ করে প্যারিস বিশ্ববিদ্যালয়ের অধিভুক্ত ‘কলেজ ডেস কুয়াত্রে ন্যাশনস’ এ পড়ালেখা করেন ল্যাভয়সিয়ে। বিজ্ঞানের প্রতি ঝোঁক থাকলেও বিজ্ঞানে তিনি ছিলেন বেশ দুর্বল। আবার মানবিক বিভাগের বিষয়গুলোতে ছিলেন দুর্দান্ত। তাহলে তো আইনজীবী হওয়াই তার জন্য বাঞ্ছনীয়! একদিকে বিজ্ঞানে দুর্বলতা, অন্যদিকে পিতার প্রতিনিয়ত অনুপ্রেরণায় কলেজ শেষ করে একটি ‘ল স্কুল’ এ আইন শিক্ষার জন্য ভর্তি হয়ে যান ল্যাভয়সিয়ে। সেখান থেকে স্নাতক শেষ করে ১৭৬৪ সালে আইনব্যবসা করার লাইসেন্সও পেয়ে যান। কিন্তু, বিজ্ঞানের প্রতি শৈশবের সে ঝোঁকটা যে তখনও রয়ে গেছে!\n১৮ শতকের ‘ফ্রেঞ্চ একাডেমি অব সায়েন্স’; source: fr.muzeo.com\nল্যাভয়সিয়ের উত্থানটা ছিল খুবই নাটকীয়। বিশ্ববিদ্যালয়ে যখন আইন পড়ছেন, গোপনে তখন পড়ে চলেছেন বিজ্ঞান। আরো নির্দিষ্ট করে বললে, রসায়ন। বিশ্ববিদ্যালয়ে রসায়ন পড়ুয়া বেশ কিছু বন্ধু জুটিয়েছিলেন, যাদের সাথে রসায়নের নানান খুঁটিনাটি বিষয় নিয়ে আলোচনা করতেন। কিন্তু, এভাবে পড়ালেখা করেই যে আইন পড়ুয়া এক তরুণ একটি গবেষণাপত্রই রচনা করে ফেলবেন, তা ভাবতে পেরেছিল কয়জন? আইনব্যবসা করার লাইসেন্স পেলেন যে বছর, সে বছরই ল্যাভয়সিয়ে তার জীবনের প্রথম গবেষণাপত্র প্রকাশ করেন। আর প্রথম গবেষণায়ই সাফল্য আসায়, আইনজীবী হিসেবে তার ক্যারিয়ারটা হলো একেবারেই ক্ষণস্থায়ী। লেগে গেলেন রসায়নের পেছনে আর ১৭৬৯ সালের মধ্যে পেয়ে গেলেন ‘ফ্রেঞ্চ একাডেমি অব সায়েন্স’ এর সদস্যপদ।\nফ্লগিস্টনের অস্তিত্ব ভুল প্রমাণ করতে ল্যাভয়সিয়ের পরীক্ষা; source: en.wikiquote.org\nফরাসি সায়েন্স একাডেমিতে গবেষণা করে বেশ কাটছিল দিনকাল। তবে নিজেকে একজন বিজ্ঞানী হিসেবে তখনো প্রতিষ্ঠিত করা হয়ে ওঠেনি ল্যাভয়সিয়ের। এই অসম্পূর্ণ কাজটি তিনি সম্পূর্ণ করলেন ১৭৭২ সালে অত্যন্ত গুরুত্বপূর্ণ এক আবিষ্কারের মাধ্যমে। তিনি একটি স্বচ্ছ কাঁচের জারের মধ্যে এক টুকরো হীরক খণ্ড রেখে একটি শক্তিশালী বিবর্ধক কাঁচ দিয়ে সেটির উপর সূর্যরশ্মি কেন্দ্রীভূত করলেন। দেখতে দেখতে একসময় সম্পূর্ণ হীরক খণ্ডটি পুড়ে অদৃশ্য হয়ে যায়। হীরক খণ্ড সম্পূর্ণ পুড়ে যাবার পর তিনি জারের ওজন পরিমাপ করে দেখেন যে তা পূর্বের সমানই রয়ে গেছে। এই পরীক্ষার ফলাফল থেকে তিনি যে মূল আবিষ্কারটি করেন, তা একটু পরে আলোচনা করা হবে। প্রাথমিকভাবে তিনি সে আবিষ্কারটি পর্যন্ত পৌঁছুতে না পারলেও, অন্য একটি গুরুত্বপূর্ণ বিষয় আবিষ্কার করেন। একই পরীক্ষা তিনি চারকোলের ক্ষেত্রেও করেন এবং বিস্ময়ের সাথে দেখতে পান যে, উভয় ক্ষেত্রে একই গ্যাস উৎপন্ন হচ্ছে। এ থেকে তিনি সিদ্ধান্ত নেন যে, হীরা এবং কাঠকয়লা একই মৌলের দুটি ভিন্ন রূপ মাত্র। ল্যাভয়সিয়ে সে মৌলের নাম দেন কার্বন। আর বিজ্ঞানসমাজ তাকে দেয় ‘বিজ্ঞানী’ তকমা।\nফসফরাসের দহন বিষয়ক ল্যাভয়সিয়ের পরীক্ষা; source: science20.com\n১৭৭৪ সালে জোসেফ প্রিস্টলি অক্সিজেন আবিষ্কার করেছেন বলে আমরা জানি। কিন্তু এই আবিষ্কারের দু’বছর পূর্বেই দহন নিয়ে গবেষণা শুরু করেছিলেন ল্যাভয়সিয়ে, যা আদতে প্রিস্টলির জন্য সহায়ক হয়েছিল। তখন পর্যন্ত বিজ্ঞান সমাজে ‘ফ্লগিস্টন’ নামক একটি কাল্পনিক বস্তুর অস্তিত্বে বিশ্বাস করা হতো, যার উপস্থিতিতে দহন হয়! কিন্তু ল্যাভয়সিয়ে দৃঢ়ভাবে এই ভ্রান্ত ধারণা প্রত্যাখ্যান করেন। ১৭৭২ সালে এক গবেষণায় তিনি দেখেন যে, বাতাসে সালফার অথবা ফসফরাসের দহনে সৃষ্ট উৎপাদের ওজন উৎপাদকের চেয়ে বেশি। এ ব্যাপারটি স্পষ্টতই ইঙ্গিত করে যে, দহনের সময় ফসফরাস বাতাসের কোনো উপাদান শোষণ করে। সে উপাদানটি কী, তা-ই এখন মুখ্য প্রশ্ন।\n১৭৭৪ সালে, মার্কারি অক্সাইডের বিশ্লেষণে প্রিস্টলি একটি বিশেষ গ্যাস আবিষ্কার করেন, যার উপস্থিতিতে দহনের হার অত্যধিক বৃদ্ধি পায়। দুর্ভাগ্যক্রমে, ফ্লগিস্টনের ধারণা থেকে বের হতে না পেরে, দহনে সহায়তাকারী এ গ্যাসটিকে প্রিস্টলি ‘ডিফ্লগিস্টিকেটেড এয়ার’ বলে অভিহিত করেন। ল্যাভয়সিয়ে এই ডিফ্লগিস্টিকেটেড এয়ারের ব্যাপারটি প্রত্যাখ্যান করেন। ১৭৭৯ সালে ল্যাভয়সিয়ে, মার্কারি অক্সাইডের বিশ্লেষণে বিমুক্ত এই গ্যাসটির নাম দেন অক্সিজেন। তিনি বাতাসে এর পরিমাণ শতকরা ২০ ভাগ হিসাব করেন। তিনি আরো একটি গুরুত্বপূর্ণ সিদ্ধান্ত দেন যে, যখন সালফার কিংবা ফসফরাস বাতাসে পোড়ে, অক্সিজেনের সাথে এদের বিক্রিয়ায়ই নতুন পদার্থ উৎপন্ন হয়। এর এক বছর আগে অবশ্য একটি অখ্যাত আবিষ্কারও করেছিলেন ল্যাভয়সিয়ে। তিনিই প্রথম সালফারকে একটি মৌলিক পদার্থ হিসেবে প্রমাণ করেন।\nভরের নিত্যতা সূত্র আবিষ্কারে ল্যাভয়সিয়ের পরীক্ষা; source: dunyabizim.com\nভরের নিত্যতা সূত্র\nপদার্থকে সৃষ্টি বা ধ্বংস করা যায় না, এক অবস্থা হতে অন্য অবস্থায় রূপান্তর করা যায় মাত্র ।\nযেকোনো রাসায়নিক বিক্রিয়ায় উত্‍পন্ন পদার্থসমূহের মোট ভর, বিক্রিয়কগুলোর মোট ভরের সমান থাকে ।\nউপরে যে হীরক খণ্ডের পরীক্ষার আলোচনা হয়েছে, সেটি মনে রেখেছেন তো পাঠক? ঠিক একইরকম ব্যাপার পুনঃরায় মার্কারি অক্সাইডের ক্ষেত্রে লক্ষ্য করেন ল্যাভয়সিয়ে। দেখা যায়, অক্সিজেন নিঃসরণের সাথে মার্কারি অক্সাইডের ওজন কমে যাচ্ছে। তবে, যে ঘটনাটি তাকে বিস্মিত করে তা হচ্ছে, মার্কারি অক্সাইডের হারানো ওজন, নিঃসৃত অক্সিজেনের ওজনের সমান। ব্যস, হয়ে গেল ইতিহাস গড়া! তিনি সিদ্ধান্ত নিয়ে ফেললেন যে, রাসায়নিক বিক্রিয়ায় কোনো বস্তুর ভরের পরিবর্তন ঘটে না। একইসাথে তৈরি হলো রসায়নের অত্যন্ত গুরুত্বপূর্ণ একটি সূত্র, ভরের নিত্যতা সূত্র বা অবিনাশিতাবাদ সূত্র।\nল্যাভয়সিয়ের বিশ্বাস ছিল, দহন এবং শ্বসন একই প্রক্রিয়া। এই বিশ্বাস থেকে তিনি সাইমন লাপ্লাসের সাথে কাজ শুরু করেন। তারা একটি গিনিপিগের একক শ্বসনে নির্গত মোট কার্বন ডাইঅক্সাইড এবং তাপের পরিমাণ নির্ণয় করেন। এরপর তারা পৃথকভাবে কার্বন দহন করে সমপরিমাণ কার্বন ডাইঅক্সাইড উৎপন্ন করতে কতটুকু তাপ উৎপন্ন হয়, তা নির্ণয় করেন। উভয় ক্ষেত্রে উৎপন্ন তাপের পরিমাণ সমান হওয়ায় ল্যাভয়সিয়ে এবং লাপ্লাস সিদ্ধান্তে আসেন যে, স্তন্যপায়ীদের শ্বসনও একপ্রকার দহন। পরের বছর এই বিজ্ঞানীযুগল প্রমাণ করেন যে, পানি কোনো মৌলিক পদার্থ নয়। ১৭৮৪ সালে আরো একটি মৌলিক পদার্থ, হাইড্রোজেনের নামকরণ করেন ল্যাভয়সিয়ে।\nট্রায়া প্রাইমা; source: nexusnewsfeed.com\n১৭৮৯ সালে প্রকাশিত হয় ল্যাভয়সিয়ের যুগান্তকারী বই ‘এলিমেন্টারি ট্রিটিজ অন কেমিস্ট্রি’। এই বইয়ে তিনি মৌল এবং যৌগের মধ্যে পার্থক্য নিরূপণ করেন এবং বেশ কিছু মৌলের একটি তালিকা প্রণয়ন করেন। তাছাড়া অ্যারিস্টটলের মাটি, পানি, বায়ু, আগুন ও কুইন্টিসেন্স তত্ত্ব এবং মধ্যযুগীয় আলকেমির ‘ট্রায়া প্রাইমা’ বা সালফার, পারদ এবং লবণ তত্ত্বকে প্রত্যাখ্যান করেন ল্যাভয়সিয়ে। তবে এলিমেন্টারি ট্রিটিজে কিছু ভুলও করেন ল্যাভয়সিয়ে। তিনি ‘ক্যালরিক’ নামক বস্তুর অস্তিত্ব আছে বলে সিদ্ধান্ত দেন। অন্যদিকে আলোকে একটি রাসায়নিক বস্তু বলে গণ্য করেন! এই বই লেখার পরই মূলত গবেষণামূলক রসায়নে ল্যাভয়সিয়ের দুরন্ত পথচলার সমাপ্তি ঘটে। তার জীবনের শেষ বড় সাফল্য হচ্ছে, ম্যাট্রিক পরিমাপের পদ্ধতি প্রস্তুতকারী দলের তিনিও একজন ছিলেন।\nআইন পড়ে যিনি রসায়নবিদ হয়েছেন, তিনি নিশ্চয়ই কেবল রসায়নের গণ্ডির ভেতরেই আটকে থাকবেন না। ল্যাভয়সিয়ে ফরাসি সরকারের আয়কর বিভাগে কাজ করেছেন বেশ কয়েক বছর। এ সময় তিনি ফ্রান্সের আয়কর ব্যবস্থারই আমূল পরিবর্তন ঘটিয়ে দেন। তাছাড়া সরকারের গানপাউডার কমিশনের প্রধান ছিলেন তিনি। তার প্রচেষ্টায় ফরাসি সেনাবাহিনীর গানপাউডারের ব্যাপক উন্নয়ন হয়। ১৭৭১ সালে মাত্র ১৩ বছর বয়সী মেরি অ্যান পিয়েরেটকে বিয়ে করেন ল্যাভয়সিয়ে। তার বয়স তখন ২৮। তবে এই বিয়ে তার জন্য ছিল মূলত মেরির বাবার অনুরোধে ঢেঁকি গেলার মতো ব্যাপার!\nমেরি অ্যানের সাথে ল্যাভয়সিয়ে; source: kindredsubjects.blogspot.com\nআয়কর বিভাগের প্রধান, ৪০ বছর বয়সী কাউন্ট নামক এক ব্যক্তি মেরিকে বিয়ের প্রস্তাব দেন। প্রস্তাব তো নয়, প্রত্যক্ষ হুমকি! যদি মেরিকে তিনি বিয়ে করতে না পারেন, তাহলে মেরির বাবাকে চাকরি থেকে বরখাস্ত করবেন। সংসারের কথা ভেবে ১৩ বছর বয়সী কন্যাকে বিয়ে দিতে রাজি হলেও, মেয়ের চেয়ে ২৭ বছর বড় কারো সাথে বিয়ে দিতে রাজি ছিলেন না মেরির বাবা। তাই শেষতক শরণাপন্ন হলেন ল্যাভয়সিয়ের। আয়কর বোর্ডে ল্যাভয়সিয়ের যথেষ্ট প্রভাব থাকায়, তিনি মেরিকে বিয়ে করলে কাউন্টও আর আপত্তি করতে পারেননি। পরবর্তীতে অবশ্য ল্যাভয়সিয়ে-মেরি দম্পতি সুখী জীবনযাপন করেন।\nগিলোটিনে ল্যাভয়সিয়ের মৃত্যুদণ্ড কার্যকর করা হচ্ছে; source: 24.hu/elet-stilus\n১৭৮৯ সালে ফরাসি বিপ্লব শুরু হবার পর থেকেই বিত্তবান মানুষের জীবন হুমকির মুখে ছিল। সে হিসেবে ল্যাভয়সিয়ের প্রথম থেকেই প্রাণনাশের শঙ্কা ছিল। গোঁড়া বিপ্লবীরা ১৭৯৩ সালে সায়েন্স একাডেমি বন্ধ করে দেয়। ১৭৯৪ সালে, সরকারকে সহায়তার অভিযোগে ল্যাভয়সিয়ের মৃত্যুদণ্ড ঘোষণা করা হয়। চূড়ান্ত প্রহসনের দিনটি ছিল ৮ মে। সেদিন বিপ্লবের নেশায় অন্ধ বনে যাওয়া একদল গোঁড়া, বুনো উন্মাদের দ্বারা গিলোটিনের ধারালো ব্লেডে, দেহ থেকে বিচ্ছিন্ন হয় সে সময়কার ফ্রান্সের সবচেয়ে প্রতিভাধর বিজ্ঞানীর মাথা। মৃত্যুর সময় তার বয়স ছিল মাত্র ৫০। তার কাছে তখনো রসায়নের অনেক কিছুই যে পাওনা ছিল! ১৭৯৫ সালেই সবকিছু নাটকীয়ভাবে ঘুরে যায় এবং ল্যাভয়সিয়েকে নির্দোষ ঘোষণা করে ফরাসি সরকার। কিন্তু ততদিনে বিজ্ঞানের অপূরণীয় এক ক্ষতি হয়েই গেছে। যে ক্ষতির কথা ভেবে আজও হতাশায় ফরাসিদের মস্তক নিচু হয়ে আসে।


আমি বিরক্ত! আমি বিব্রত! | blog.bdnews24.com - pioneer blog for citizen journalism in bangladesh\nআমি বিরক্ত! আমি বিব্রত!\nসোমবার ২২ অক্টোবর ২০১২, ০১:২৭ পূর্বাহ্ন\nবিডি ব্লগ এবং ব্লগ মডারেটর সম্পর্কে আমি সবসময় উচ্চ ধারনা প্রসন করি।\nব্লগ মডারেশনের প্রয়োজনীয়তা এবং বিডি ব্লগ মডারেটরের দক্ষতা বিষয়ে আমি সচেতন এবং আমার রয়েছে সপ্রসংশ মনোযোগ।\nকিন্তু একটি পোস্ট প্রকাশ হতে যদি ১৯ ঘন্টা পেরিয়ে যায় তখন আমাকে বিরক্ত হতে হয়, বিব্রত হতে হয়!!!\nগত রাত ২:৪৫ মিনিটে আমি বিডি ব্লগে প্রকাশের জন্য একটি পোস্ট দেই। ধারনা ছিলো, সকালে এটি প্রকাশ পাবে। সকাল ১০:১৩ মিনিটে মো ফয়সাল আহম্মদের- “ভাড়া বাড়ি:পদে পদে লংঘিত হচ্ছে ভাড়াটিয়াদের অধিকার” লেখাটি প্রকাশ হবার পর, আমার লেখা প্রকাশিত হতে না দেখে এবং ব্লগপোষককে অনলাইনে না দেখে, হয়তো কোনো সমস্যা হয়েছে ভেবে পেন্ডিং পোস্ট থেকে লেখাটি মুছে ১০:৩০ মিনিটে পোস্টটি আবার দেই।\nতারপর একে একে………….।\nসকাল ১১:৫৭ মিনিটে সুকান্ত কুমার সাহার “পূজোয় কেনা কাটাঃ”\nদুপুর ১২:৩২ মিনিটে রীতা রায় মিঠুর “সন্তানের অপকর্মের দায় নেয় অভাগা পিতামাতা, কুনাগরিকের দায় নেয় অভাগা রাষ্ট্র!\nদুপুর ১:৩২ মিনিটে মাসুদ খানের “শৃঙ্খলিত বাঙ্গালি, মুক্তির পথ এবং একজন তারেক মাসুদ” লেখাগুলো প্রকাশিত হয়েছে………..।\nঅথচ আমার লেখাটি প্রকাশ হয়নি!!!\nহতে পারে নীতিমালা সংক্রান্ত কোনো সমস্য ছিলো! হতে পারে লেখাটি প্রকাশ অযোগ্য ছিলো!\nএ সকল কারনে যদি আমার লেখাটি প্রকাশ না হয়, তবে আমার বলার কিছুই নেই….আমি দুঃখিত…। আমি আন্তরিকভাবে দুঃখিত!\nতবে যদি সমস্যা থাকে তা কি লেখককে জানানোই সংগত নয়? আমি বারবার পেন্ডিং পোস্টে গিয়েছি এবং হতাশ হয়েছি। লেখা প্রকাশে যদি সমস্যা থাকে তাহলে পেন্ডিং পোস্টে ঝুলিয়ে রাখার দরকার কি????\nসত্যি, আমি আহত, আমি মর্মাহত…………………………………………………..।\nএ ছাড়াও সাম্প্রতিক সময়ে পোস্ট এবং মন্তব্য প্রকাশে মডারেটরদের বিলম্ব হতাশাজনক!\nএমন বিষয় নিয়ে আমাকে লিখতে হচ্ছে, ভাবতেই খারাপ লাগছে…..তবুও লিখছি, আশা করি, এ বিষয়ে কর্তৃপক্ষ দৃষ্টি দেবে।\n*****লেখাটি লেখার পর মনে হচ্ছে- সেই শেয়ালের গল্প, আংগুর না পেয়ে যে বলেছিলো-“আংগুর ফল টক”। আমি ভেবেছি, বারবার ভেবেছি- আচ্ছা, আমি কি সেই শেয়ালের মতো, আমার লেখা ছাপা হয়নি বলেই আংগুর ফল টক বলছি!!! আমার লেখা সঠিক সময়ে ছাপা হলে কি আংগুর মিষ্টি হয়ে যেত!!!\nএ কথা ঠিক, আমার লেখা সঠিক সময়ে ছাপা হলে আমি হয়তো “সাম্প্রতিক সময়ে পোস্ট এবং মন্তব্য প্রকাশে মডারেটরদের বিলম্ব হতাশাজনক!” কথাটি বলতাম না। এটা আমার অবচেতন অসততা!\nআবার এ কথাও ঠিক, মডারেটরদের ধির গতি আমাকে হতাশ করছে…..। হয়তো অনেককেই হতাশ করছে……\nআর তাই আমার প্রোফাইলে, পোস্ট এবং মন্তব্য প্রকাশে মডারেটরদের বিরক্তিকর বিলম্বের প্রতিবাদে কালো ব্যানার ঝুলিয়ে দিলাম। ব্লগ টিমের গতিশীলতার দাবি জানালাম……………….।\nসোমবার ২২অক্টোবর২০১২, পূর্বাহ্ন ০১:৩২\nসম্মানিত ব্লগার আসাদুজজেমান,\nআপনার অভিযোগের প্রেক্ষিতে ব্লগ টিম আন্তরিক ভাবে দু:খিত। অনুভূতির এই প্রকাশ পদ্ধতির মাধ্যমে প্রতিটি ব্লগারই নিজেকে ব্লগ টিমের অন্তর্ভূক্ত করে নেন।\nআপনার বিরক্তিবোধকেও ব্লগ টিমের পক্ষ থেকে যথাযথ সম্মান প্রদর্শন করা হচ্ছে।\nআপনার অপ্রকাশিত পোস্টটি কিছুক্ষণের মধ্যে প্রকাশিত হবে।\nসোমবার ২২অক্টোবর২০১২, পূর্বাহ্ন ০২:৪৩\nআমি আশা করছি আপনাদের এ আন্তরিক প্রচেষ্টা অব্যাহত থাকবে এবং ব্লগটিম আরো গতিশীল হবে………ধন্যবাদ\nসোমবার ২২অক্টোবর২০১২, পূর্বাহ্ন ০১:৫৩\nপ্রিয় জেমান, তোমাকে অনেক ধন্যবাদ যে এই অতি গুরুত্বপূর্ণ বিষয়টি নিয়ে আলোচনা করার সুযোগ করে দিয়েছ। মন্তব্য করার পর তা প্রকাশিত হতে এত বিশ্রী রকম সময় নেয় যে, পরবর্তীতে সেই মন্তব্যের প্রতিউত্তর দিতেও অনেকসময় আগ্রহ হারিয়ে ফেলি।\nআমি বিশ্বাস করি বিডি ব্লগে পোস্ট ও মন্তব্য ২টি অত্যন্ত গুরুত্বপূর্ণ বিষয় । অনেকসময় পোস্ট এর থেকে মন্তব্য হয়ে থাকে অধিক আকর্ষণীয় এবং শিক্ষণীয়। বেশ কিছু ব্লগে আমি মাঝে ঢু দিয়েছিলাম..মন্তব্যের ঘরে” চরম হইছে, অসাম, হেভি হইছে..” জাতীয় তেলের ডিব্বা নিয়ে ঘোরা পাঠকদের মন্তব্য দেখে ভীষণ অবাক হয়েছিলাম। কিন্তু আমাদের প্রিয় এ ব্লগে আমরা আমাদের জ্ঞানের আলো ছড়িয়ে দেই মন্তব্য দিয়ে। কঠোর সমালোচনা করে।\nকাজেই ব্লগটিমের প্রতি আমার নিবেদন যে মন্তব্য প্রকাশের সময় ত্বরিত করা হোক।লেখক-পাঠকের মিথস্ক্রিয়া মুখরিত হোক আমাদের ব্লগ প্রাঙ্গণ। ধন্যবাদ।\nসোমবার ২২অক্টোবর২০১২, পূর্বাহ্ন ০২:৫৯\nআশা করছি বিষয়টি ব্লগটিমের দৃষ্টিগোচর হয়েছে, এখন আমরা তড়িৎ পদক্ষেপ চাই……..।\nঅফটপিক- @জিনিয়া, তিল আর আঁচিল গুলিয়ে ফেললেও সমস্যা নেই!! তিলই হোক আর আঁচিল….এমন গুনবতী মেয়ের মুখের তিল/আঁচিলের জন্য কেউ সামারখন্দ বোখারা না বিলালেও চলনবিল নিশ্চই বিলিয়ে দেবে…হা…হা… 😀 😀\nসোমবার ২২অক্টোবর২০১২, পূর্বাহ্ন ০২:১১\nআমার একটি লেখা পেণ্ডিং এ আছে বেশ কয়েক ঘন্টা যাবত। সদয় দৃষ্টি আকর্ষণ করছি…\nসোমবার ২২অক্টোবর২০১২, অপরাহ্ন ০৩:১৪\nধন্যবাদ @সুপ্তবিবেক\t,\nইতিমধ্যেই আপনার পোস্টটি প্রকাশিত হয়েছে………।\nআশা করছি আপনার পোস্টের প্রস্তাব অনুযায়ি ‘ঢাকা আন্তর্জাতিক হাফ ম্যারাথন কর্তৃপক্ষ তাদের রুট পরিবর্তন করবেন\nএকই সাথে আশা করছি, আমাদের দাবি অনুযায়ি ব্লগ কর্তৃপক্ষ, মডারেশনের কাজে গতিশীলতা আনবেন……….\nসোমবার ২২অক্টোবর২০১২, পূর্বাহ্ন ০৬:১৬\nঅফটপিক @ তোমাকে, দেশে খালবিল যেভাবে শুকিয়ে যাচ্ছে, কবে না জানি দখল হয়ে যায় পলি পড়া চলনবিল। বসুন্ধরা কিংবা যমুনা গ্রুপ তো লাঠি নিয়ে প্রস্তুত। ভাববাচ্যে আর কতদিন??\nসোমবার ২২অক্টোবর২০১২, অপরাহ্ন ০৩:০৪\nএকসময় ছিলো, যখন বৃটিশ সম্রাজ্যে সূর্য অস্ত যেতো না! এখন যায়..।\nএখন আর কি কোন রাজ্য আছে যেখানে সূর্য অস্ত যায় না???\nহ্যাঁ…আছে!! আমাদের মনের যে কল্পনারাজ্য, সে রাজ্য এতটাই বৃস্তিত যে- আমাদের কল্পনারাজ্যে কখনো সূর্য অস্ত যায় না….এ রাজ্যের খালবিল কখনো শুকায় না, পলি পড়ে না আর দখলের তো প্রশ্নই আসে না।\nআর ভাববাচ্যে??? হা…হা\nএকজন হৃদয়বতীর প্রতি এটাই আমার পূর্ন সন্মান…………….\nসোমবার ২২অক্টোবর২০১২, পূর্বাহ্ন ০৮:০৮\nআমি আপনার সাথে সহমত, কচ্ছপ গতিকে হার মানায় ব্লগ টিমের কর্মতত্পরতা (অন্তত আমার ক্ষেত্রে)। অনেকক্ষেত্রে বিষয়বস্তুই পুরাণ হয়ে যায় তাদের দেরিতে অনুমোদন দেয়ার কারণে যা খুবই ব্রিব্রতকর। শুধুমাত্র এই কারণেই আমি কোনও পোস্ট লিখতে উত্সাহ বোধ করি না। অন্তত আমাদের জানান উচিত কি কারণে অনুমোদন দেয়া হচ্ছে না।\nসোমবার ২২অক্টোবর২০১২, অপরাহ্ন ০৩:০৮\nধন্যবাদ @মরুর প্রান্তে,\nব্লগ টিমের কর্মতত্পরতায় কচ্ছপ গতি শুধু আপনার সাথে কথাটি ঠিক নয়…..আমরা সবাই এর ভুক্তভুগি…………।\nআপনার বক্তব্য খুবই সংগত-\nঅনেকক্ষেত্রে বিষয়বস্তুই পুরাণ হয়ে যায় তাদের দেরিতে অনুমোদন দেয়ার কারণে যা খুবই ব্রিব্রতকর। শুধুমাত্র এই কারণেই আমি কোনও পোস্ট লিখতে উত্সাহ বোধ করি না। অন্তত আমাদের জানান উচিত কি কারণে অনুমোদন দেয়া হচ্ছে না।\nআশা করছি, ব্লগটিম এ বিষয়ে সদয় দৃষ্টি দেবেন………


ভারত সফরের প্রথম দিনে মোতেরা স্টেডিয়ামে ভাষণ\nভারত সফরের প্রথম দিনে গতকাল আহমেদাবাদের মোতেরা স্টেডিয়ামে ‘নমস্তে ট্রাম্প’ অনুষ্ঠানে ভাষণ দিলেন মার্কিন প্রেসিডেন্ট ডোনাল্ড ট্রাম্প। সেখানে উপস্থিত লক্ষাধিক মানুষের সামনে দাঁড়িয়ে তিনি শান্তির বার্তা ছড়িয়ে দেন। পাশাপাশি, পাকিস্তানের সাথে হাত মিলিয়ে যুক্তরাষ্ট্র সন্ত্রাস মোকাবেলায় সাফল্য পেয়েছে বলেও তিনি উল্লেখ করেন।\nআমেরিকা ভারতকে ভালবাসে জানিয়ে ট্রাম্প বলেন, ‘সবসময়েই ভারতের বিশ্বস্ত বন্ধু থাকবে আমেরিকা। দুই দেশের মধ্যে সম্পূর্ণ বন্ধুত্ত¡পূর্ণ সম্পর্কে রয়েছে।’ এ সময় প্রধানমন্ত্রী মোদির প্রশংসা করে তিনি বলেন, ‘আমি আমার বিশেষ বন্ধু মোদিকে ধন্যবাদ জানাই। এই শহরে একজন চা বিক্রেতার সন্তান হিসাবে তার স্মরণীয় উত্থান হয়েছে। তিনি একজন মহৎ ব্যক্তি। সবাই তাকে ভালবাসে, তিনি একজন দারুণ বক্তা।’\nপ্রধানমন্ত্রী নরেন্দ্র মোদি তার বক্তব্যে বলেন, ‘মার্কিন প্রেসিডেন্ট ডোনাল্ড ট্রাম্প, ফার্স্ট লেডি মেলানিয়া ট্রাম্প এবং ইভাঙ্কা ট্রাম্প এবং জারেদ কুশনারকে অভ্যর্থনা জানাতে পেরে আমরা আনন্দিত...তাদের এই ভারত সফরেই আমাদের গুরুত্ব এবং ঘনিষ্ঠতা প্রমাণিত। ’\nপ্রসঙ্গত, গত বছর টেক্সাসে ‘হাউডি মোদি’ অনুষ্ঠানে যোগ দেন প্রধানমন্ত্রী মোদি, তার পর এবার ভারত সফরে গেলেন মার্কিন প্রেসিডেন্ট। দুই দেশের মধ্যে বাণিজ্য চুক্তি নিয়ে টানাপোড়েনের আবহেই এবার ভারত সফর করছেন ট্রাম্প। গতকাল সকালে মার্কিন ফার্স্ট লেডি মেলানিয়া ট্রাম্প, কন্যা ইভাঙ্কা ট্রাম্প ও জামাতা জারেদ কুশনারের সাথে গুজরাত বিমানবন্দরে নামেন ট্রাম্প। সেখান থেকে আহমেদাবাদের সর্দারনগর দিয়ে যায় মার্কিন প্রেসিডেন্টের কনভয়, সেখানে অনেক বস্তি রয়েছে। ওই এলাকাতেই চার ফুট লম্বা, ৫০০ মিটার লম্বা দেয়াল তৈরি করা হয়েছে. যেটিকে এলাকাবাসী ‘গরীব মানুষদের আড়াল করার চেষ্টা’ বলে মন্তব্য করেছেন।\nপথে মহাত্মা গান্ধির সবরমতী আশ্রমে মার্কিন প্রেসিডেন্ট ডোনাল্ড ট্রাম্প এবং ফার্স্ট লেডি মেলানিয়া ট্রাম্পকে চরকার তাৎপর্য বোঝান প্রধানমন্ত্রী মোদি, তারপরেই চরকায় হাত লাগান সস্ত্রীক মার্কিন প্রশাসক। নদীর তীরে সেই আশ্রমে মার্কিন প্রেসিডেন্টকে সঙ্গে নিয়ে ঘোরেন মোদি। এর পরেই আহমেদাবাদে মোতেরা স্টেডিয়ামে ‘নমস্তে ট্রাম্প’ অনুষ্ঠানে যোগ দেন তারা। সেখান থেকে আগ্রায় যেয়ে তাজমহল পরিদর্শন করেন তারা। এর পর সন্ধ্যায় রাজধানী দিল্লির উদ্দেশ্যে যাত্রা করেন তারা। আজ দিল্লিতে দুই দেশের মধ্যে উচ্চ পর্যায়ের বৈঠক হবে। সূত্র: ডন, টিওআই।\nআলোহীন ল্যাম্পপোষ্ট ২৫ ফেব্রুয়ারি, ২০২০, ১:০৩ এএম says :00\nবাহ্! !আমেরিকা ,ভারত আর শান্তির বার্তা আহ্ বিনোদন\nহৈমন্তির সেই অপু ২৫ ফেব্রুয়ারি, ২০২০, ১:০৩ এএম says :00\nযত অশান্তির মূল কারণ হচ্ছে এই ব্যক্তি আর ইনি ভাষণ দিচ্ছে পাকিস্তানকে পাশে নিয়ে শান্তির বার্তা ____আজব পৃথিবী!\nBelal Hossain Liton ২৫ ফেব্রুয়ারি, ২০২০, ১:০৪ এএম says :00\nউনিকি ভারত না পাকিস্তান সফরে গেলেন!\nNahian Hridoy ২৫ ফেব্রুয়ারি, ২০২০, ১:০৪ এএম says :00\nস্টেডিয়ামে উপস্থিত লক্ষাধিক মানুষ কিন্তু ট্রাম্পের ভাষণ বুঝে নাই একজনও ,হাউ ফানি\nMD Shahadat ২৫ ফেব্রুয়ারি, ২০২০, ১:০৪ এএম says :00\nপাকিস্থান ক্ষেপনাস্র পরিক্ষা চালিয়েছে বলে ই ট্রাম্প ভারতে এসেছে মনে হয় ! তাদের মুল উদ্দেশ্য মুসলিম রা যেন মাথা উচু করে না চলতে পারে ৷\nJenat Mohal Mishor ২৫ ফেব্রুয়ারি, ২০২০, ১:০৪ এএম says :00\nদ্বীনের দুষমনেরা কোন শান্তির বার্তা দেবে??\nMohiuddin Ahmed ২৫ ফেব্রুয়ারি, ২০২০, ৮:৪২ এএম says :46\nhabib ২৫ ফেব্রুয়ারি, ২০২০, ৯:৪৯ এএম says :00\nFiraun and Haman get together how nice...remember one thing peace only come from Allah..not any one else....


মুখের মেদ কমাতে ফেসিয়াল এক্সার্সাইজ - Shajgoj\nমুখের মেদ কমাতে ফেসিয়াল এক্সার্সাইজ\nমুখের মেদ কমানোর ৪ টি ব্যায়াম!\nপেটের মেদ কমানোর সহজ ও কার্যকর ৬ ধরণের ব্যায়াম !\nআট সপ্তাহে ১৪ কেজি ওজন কমালাম কীভাবে? (পর্ব ১)\nইদের পরবর্তী সময়ে ওজন নিয়ন্ত্রণের উপায় কি?\nসেপ্টেম্বর ৪, ২০১৩\nডাবল চিন বা থুতনিতে মেদ জমা অনেকের কাছেই আতঙ্কের মতো একটা জিনিস। বিশেষত যারা তাদের চেহারা নিয়ে অতি সতর্ক থাকেন সবসময়। এটি হচ্ছে বার্ধক্যের সবচেয়ে কমন একটি লক্ষণ। এটি অন্যান্য কিছু কারণেও হতে পারে, যেমন বংশগত এবং এমন অস্বাস্থ্যকর ডায়েট যাতে ফ্যাট এবং ক্যালরির পরিমাণ খুব বেশি থাকে। যখন শরীরে অতিরিক্ত চর্বি জমা হয়, তখন এর ছাপ মুখে গিয়েও পড়তে দেখা যায়। যার ফলে মুখে এবং থুতনির নীচে অতিরিক্ত চর্বি জমা হয়ে চেহারার আকার নষ্ট হয়ে যায়। আর এই সমস্যা থেকে রক্ষা পাওয়ার সবচেয়ে সহজ এবং সুলভ উপায় হচ্ছে ফেসিয়াল বা মুখের এক্সার্সাইজ়। আপনাদের সুবিধার জন্য কিছু ফেসিয়াল এক্সার্সাইজ় দেয়া হলো যা মুখের অতিরিক্ত মেদ কমিয়ে মুখের গঠন ঠিক রাখতে সাহায্য করে।\nঘরের এক জায়গায় সোজা হয়ে দাঁড়ান। এরপর আপনার মুখ এমন ভাবে পিছনে নিন যাতে মুখটি সিলিং এর দিকে আড়াআড়ি ভাবে থাকে। এখন ঠোঁট প্রসারিত করে সিলিং এর দিকে কিস্ করার মতো করুন। এভাবে ৫ সেকেন্ড রাখুন। ৫ বার পুনরাবৃত্তি করুন। এক্সার্সাইজ়টি করার সময় মুখের অন্যান্য যে মাসল গুলো ব্যবহার হয় না সেগুলো যতটা সম্ভব রিল্যাক্সড্ রাখার চেষ্টা করবেন।\nএই এক্সার্সাইজ় বসে বা দাঁড়িয়ে যেকোন পজিশনে করা যায়। মেরুদন্ড এবং মুখ সোজা করে বসুন। এরপর নীচের ছবির মতো করে মাথা ধীরে ধীরে এক ঘাড় থেকে আরেক ঘাড়ের দিকে আবর্তিত করুন। এটি এমনভাবে করতে হবে যাতে একটি পূর্ণ সার্কেলের মত হয়। আর যদি ঘাড়ে ব্যথা অনুভব করেন তাহলে সেমি সার্কুলার গতিতে করতে পারেন। এভাবে ৩-৫ বার করুন। তবে এই এক্সার্সাইজ় করার সময় বেশি তাড়াহুড়া করা যাবে না।\nফ্লোরে জোর আসনে বসুন। এখন বাম হাতটি কোমর থেকে ১০ ইঞ্চি দূরে ফ্লোরের উপর রাখুন। আঙ্গুল গুলোর উপর খুব জোরে ভর দিবেন না। এবার ডান হাত এবং তালু সোজা করে উপরে উঠান এবং ধীরে ধীরে হাত বাঁকা করে বা দিকের কান ধরুন।এ অবস্থায় মাথা ধীরে ধীরে ডান কাঁধের দিকে ঝুকান এবং বেশি না ঝুকিয়ে সেখানে হালকা চাপ দিন। এখন বাম হাত ফ্লোর থেকে উঠিয়ে বাম হাতের উপরের বাহুতে রাখুন এবং সেখানে হালকা চাপ দিন। এ অবস্থায় ১০ সেকেন্ড পর্যন্ত থাকুন। ঠিক একই ভাবে ডান হাতটি কোমর থেকে ১০ ইঞ্চি দূরে রাখুন এবং বা হাত দিয়ে ডান কান ধরুন এবং উপরের প্রক্রিয়াটি পুনরায় করুন।\n– ডাবল চিন থেকে রক্ষা পেতে হলে ডায়েটে কিছু পরিবর্তন আনতে হবে। জাংক ফুড, ফাস্ট ফুড এবং অন্যান্য খাবার যা ক্যালরি এবং ফ্যাটে পরিপূর্ণ সেগুলো খাবারের লিস্ট থেকে বাদ দিতে হবে।\n– সপ্তাহে অন্তত ৩ দিন তৈলাক্ত মাছ খাবারের লিস্টে রাখুন। মাছের ওমেগা ৩ এবং ওমেগা ৬ তেল মুখের ইলাস্টিসিটি ইম্প্রুভ করে।\n– খাবারের তালিকায় ভিটামিন ই সমৃদ্ধ খাদ্য যেমন ব্রাউন রাইস, বার্লি, মটরশুঁটি, আপেল এবং সবুজ শাক সবজি রাখার চেষ্টা করুন।\n– দিনে কয়েকবার সুগার ফ্রি চিউইং গাম চিবাতে পারেন।\n– খাবারে লবণের পরিমাণ কমান এবং খাবার খাওয়ার সময় ভালো মতো চিবিয়ে খান।\n– এছাড়াও প্রতিদিন ১ ঘণ্টা শারীরিক এক্সার্সাইজ এবং ২০ মিনিট মুখের এক্সার্সাইজ করার অভ্যাস করুন।\nছবিঃ ফেসিয়ালএক্সার্সাইজেসগাইড.কম, দ্যবিউটিবিন.কম


“সরকারের সঠিক পদক্ষেপের কারণেই করোনায় দেশ এখনো নিরাপদ রয়েছে” -স্বাস্থ্যমন্ত্রী জাহিদ মালেক, এমপি। - আজকাল বাংলা সংবাদ\n| 20 September 2021 | এখন সময় : 04:45 AM\n“সরকারের সঠিক পদক্ষেপের কারণেই করোনায় দেশ এখনো নিরাপদ রয়েছে” -স্বাস্থ্যমন্ত্রী জাহিদ মালেক, এমপি।\nমে 18, 2021 - 01:27\nআজকাল বাংলা ডেস্ক।।ঢাকা: ১৭ মে, সোমবার।। স্বাস্থ্য ও পরিবার কল্যাণ মন্ত্রী জাহিদ মালেক, এমপি বলেছেন, “সরকারের সময় মতো সঠিক পদক্ষেপ গ্রহণের ফলেই করোনায় এখনো বাংলাদেশ অনেকটাই নিরাপদ রয়েছে। পাশর্^বর্তী দেশ ভারতে দিনে গড়ে প্রায় ৪ হাজার মানুষ করোনায় মারা যাচ্ছে এবং দৈনিক ৩ থেকে ৪ লক্ষ মানুষ আক্রান্ত হচ্ছে। অথচ ভারতের এত নিকটবর্তী দেশ হয়েও আমাদের দেশে বর্তমানে সংক্রমন দিনে ৩০০ জনের কাছাকাছি নেমে গেছে। ভারতীয় নতুন ভ্যারিয়েন্ট দেশে চলে এলেও তাদেরকে সঠিকভাবে কন্ট্রাক্ট ট্রেসিং করার ফলে ভারতীয় ভ্যারিয়েন্টটি দেশে এখনো ছড়িয়ে পড়তে পারেনি। তবে, আগামী কিছুদিন আমাদেরকে আরো বেশি সতর্ক থাকতে হবে। ঈদ শেষে মানুষ যেন আগামী কিছুদিন ঢাকায় ফিরতে না পারে সে ব্যাপারে সরকারকে সচেষ্ট থাকতে হবে। পাশর্^বর্তী দেশ ভারতের কোভিড পরিস্থিতি স্বাভাবিক পর্যায়ে না আসা পর্যন্ত ভারতের সাথে সব রকম সীমান্ত বন্ধ রাখতে হবে।”\nআজ দুপুরে সচিবালয়ে স্বাস্থ্য মন্ত্রণালয়ের সভাকক্ষে স্বাস্থ্য মন্ত্রণালয়ের ঊর্দ্ধতন কর্মকর্তাদের সাথে ঈদ পরবর্তী আলোচনা সভায় সভাপতির বক্তব্যে এসব কথা বলেন, স্বাস্থ্যমন্ত্রী জাহিদ মালেক, এমপি।\nভ্যাকসিন প্রসঙ্গে স্বাস্থ্যমন্ত্রী জানান, রাশিয়া, চীন, ইউকেসহ বিশে^র বিভিন্ন দেশের সাথে সরকারের ফলপ্রসু আলোচনা চলছে। খুব শীঘ্রই হয়তো এ বিষয়ে সুখবর দেয়া সম্ভব হবে। ভ্যাকসিন ক্রয়ের পাশাপাশি দেশেই ভ্যাকসিন উৎপাদন করতে চায় সরকার, বিষয়টি উল্লেখ করে স্বাস্থ্যমন্ত্রী জানান, “ভ্যাকসিন ক্রয়ের পাশাপাশি দেশেই ভ্যাকসিন উৎপাদন করতে কাজ করা হচ্ছে। এক্ষেত্রে আগ্রহী প্রতিষ্ঠানগুলিকে কেন্দ্রীয় ঔষধ প্রশাসন কর্তৃক অনুমোদন নিতে হবে। কেন্দ্রীয় ঔষধ প্রশাসন সব ধরণের উৎপাদন ক্ষমতা যাচাই-বাছাই করে কিছু নাম সুপারিশ করলে তখন সেগুলি থেকে নির্দিষ্ট করে উপযুক্ত কোন এক বা একাধিক কোম্পানীকে উৎপাদন ক্ষমতা দেয়া যেতে পারে। এ ব্যাপারে এখন পর্যন্ত কোন কোম্পানীকে অনুমোদন দেয়া হয়নি।”\nস্বাস্থ্যমন্ত্রীর সভাপতিত্বে সভায় স্বাস্থ্যসেবা সচিব লোকমান হোসেন মিয়া, স্বাস্থ্য শিক্ষা বিভাগের সচিব মো. আলী নূর, স্বাস্থ্য অধিদপ্তরের মহাপরিচালক অধ্যাপক ডা. আবুল বাসার মোহাম্মদ খুরশীদ আলম, মন্ত্রণালয়ের অতিরিক্ত সচিব, যুগ্মসচিবগণ এসময়ে উপস্থিত ছিলেন। -প্রেস বিজ্ঞপ্তি\nখুলনায় ভারত ফেরত তরুণী কোয়ারেন্টাইনে ধর্ষণ : পুলিশের এস আই গ্রেফতার


কিচেন কুইন লবি রহমান\n/ ফিচার / কিচেন কুইন লবি রহমান\nবিশিষ্ট রন্ধনশিল্পী লবি রহমান\nতিনি চমৎকার করে কথা বলেন। পরিপাটি পোশাকে সদা হস্যোজ্জ্বল মুখ। ভর্তা থেকে মোগলাই, ম্যাক্সিকান থেকে থাই ফুড সবই তার নখদর্পণে। রসুই ঘরের সাধারণ সব উপকরণ তার হাতেই একেকটি অসাধারণ মুখরোচক ডিশে রূপ নেয়। রসুই ঘরের সঙ্গে অনন্য সম্পর্কযুক্ত এ মানুষটি রাঁধুনীদের কাছে এক প্রিয়মুখ। বলছি বাংলাদেশের বিশিষ্ট রন্ধনশিল্পী লবি রহমানের কথা। যিনি তার বৈচিত্র্যময় রান্না আর সাবলীল উপস্থাপনায় জয় করেছেন সবার মন। হয়ে উঠেছেন অনেক নারীর কাছে অনুসরণীয়। বাংলাদেশের খবরের সঙ্গে সম্প্রতি এক আলাপচারিতায় তার ক্যারিয়ারসহ বিভিন্ন বিষয় নিয়ে কথা বলেন এই রন্ধনশিল্পী। রান্নায় হাত পাকানো এই রন্ধনশিল্পীর শুরুটা কিন্তু একেবারেই অন্যরকম। তখন কেবল চতুর্থ শ্রেণিতে পড়েন। চাঁদরাতে মাকে নানা ধরনের রান্না করতে দেখে ভাবলেন নিজেও রাঁধবেন আজ। কিন্তু মা তো রান্না করতে অনুমতি দেবেন না। তাহলে উপায়! মায়ের রান্না শেষ হওয়ার অপেক্ষায় জেগে রইলেন। অবশেষে মাঝরাতে কাজ শেষে মা ঘুমাতে যাওয়ার পর চুপি চুপি তিনি ঢুকলেন রান্না ঘরে। অন্ধকারেই চুলায় কড়াই বসিয়ে আগুন ধরালেন। তারপর তাতে ঘি ঢেলে দিলেন। আর তখই ঘটল অঘটন। কড়াইয়ে পানি থাকায় ঘি ঢালা মাত্রই দাউ দাউ করে জ্বলে উঠল আগুন। তার চিৎকার শুনে দৌড়ে এলেন মা। মায়ের অগ্নিমূর্তি দেখে একদৌড়ে গিয়ে আশ্রয় নিয়েছিলেন বাসার ছাদে। সেবার ঈদের দিনটা কেটেছিল ছাদেই। সেই ঈদের স্মৃতি কখনই ভোলার নয়।\nআজকের যে লবি রহমানকে আমরা রন্ধনশিল্পী হিসেবে চিনি, মিডিয়ায় তার শুরুটা কিন্তু শিশু শিল্পী হিসেবে নতুনকুঁড়িতে গান, নাচ আর অভিনয়ের মাধ্যমে। তিনি বলেন, কখন যে হারমোনিয়াম ছেড়ে হাতে খুন্তি উঠে এলো বুঝতেই পারলাম না। রান্নায় বরাবরই তিনি শ্বশুরবাড়ির লোকদের কাছে সবচেয়ে বেশি উৎসাহ পেয়েছেন। তার রান্না করা প্রতিটি খাবারের ভূয়সী প্রশংসা করতেন সে বাড়ির সবাই। তার রান্না করা বিরিয়ানির যখন তুলনা হতো হাজির বিরিয়ানির সঙ্গে বিস্ময় আর আনন্দে ভরে উঠত মন। স্বামীর চাকরির সুবাদে বিভিন্ন দেশে ঘুরে বেড়ানোর সুযোগ হয়েছে। যখনই যেখানে গেছেন সেখানেই রান্নার তালিম নিয়েছেন। আয়ত্ত করেছেন নানা দেশের রকমারি রান্না। তখনো তিনি ভাবেননি রান্নাটাকে একসময় পেশা হিসেবে নেবেন। আজ তিনি এ অঙ্গনেই তৈরি করেছেন নিজের আলাদা পরিচিতি। সবার প্রিয় লবি আপা। মিডিয়ায় একজন রন্ধনশিল্পী হিসেবে এতদূর আসার পেছনে পুরো কৃতিত্বই তিনি দেন বেসরকারি টিভি চ্যানেল এটিএন বাংলা পরিবারকে। এটিএন বাংলাতেই প্রায় তেরো বছর প্রোগ্রাম প্রডিউসার হিসেবে কাজ করেছেন তিনি। বর্তমানে পাঁচটি টিভি চ্যানেলে নিয়মিত রান্নার অনুষ্ঠান করছেন তিনি। বিটিভিতে দশ বছর ধরে চলছে তার একক রান্নার অনুষ্ঠান ‘লবির রান্নাঘর’।\nপ্রতিদিন নিয়ম করে ষোলো ঘণ্টা কাজ করা এ মানুষটি কাজের মধ্যেই বাঁচেন। তবে এত কাজের মধ্যেও ঠোঁটের কোণের হাসিটি বিলীন হতে দেন না এক মুহূর্তের জন্য। বন্ধুবৎসল লবি রহমান সময় পেলেই ঘুরে বেড়ান, মেতে ওঠেন বন্ধুদের সঙ্গে আড্ডা, গান আর পুরনো স্মৃতিচারণে। আর সেসব আড্ডার মধ্যমণি যে তিনি তা বলার অপেক্ষা রাখে না। এত কাজের পরও ঠোঁটের কোণে এই হাসি কী করে ধরে রাখেন তিনি? এমন প্রশ্নের জবাবে স্বভাবসুলভ হাসির দ্যুতি ছড়িয়ে বলেন, নিজের দুঃখ, কষ্ট, খারাপ লাগাগুলো প্রকাশ করতে ইচ্ছে করে না আমার। আমি বিশ্বাস করি আমার কষ্টগুলো একেবারেই আমার নিজস্ব। কিন্তু আনন্দগুলোর ভাগীদার আমার বন্ধু, আত্মীয়স্বজন সবাই।\nপ্রাণ প্রাচুর্যে ভরপুর এ মানুষটি অনেকটা নিভৃতেই কাজ করে যাচ্ছেন অসহায় দুস্থ নারীদের জন্য। দীর্ঘ ছয় বছর ধরে তিনি লবি রহমান কুকিং ফাউন্ডেশন নামে একটি প্রতিষ্ঠান পরিচালনা করছেন। যেখানে বছরে চারটি কোর্সে পাঁচজন করে মোট বিশজন মহিলাকে রান্নার প্রশিক্ষণ দেন এবং প্রশিক্ষণ শেষে তাদের হাতে কিছু পরিমাণ অর্থও তুলে দেন। প্রশিক্ষণের মাধ্যমে তাদের এমনভাবে তৈরি করা হয়, যাতে এখান থেকে বেরিয়ে গিয়ে তারা নিজেরাই বিভিন্ন অফিসে লাঞ্চবক্স দেওয়া ও টিফিন তৈরি করে অর্থ উপার্জন করতে পারে। তিনি বলেন, আমরা যে যে জায়গায় আছি সেখান থেকে যদি হাত বাড়িয়ে দেওয়া যায়, তাহলে হয়ত আমার পাশের লোকটিও হাসবে। তিনি এই প্রতিষ্ঠানটিকে আরো এগিয়ে নিয়ে যেতে চান। সামনে কাজ করতে চান এতিম শিশুদের নিয়ে। বিভিন্ন এতিখানার ছেলেমেয়েকে প্রশিক্ষণ দিয়ে চাকরির ব্যবস্থা করার ইচ্ছা রয়েছে তার।\nউইমেন কালিনারি অ্যাসোসিয়েশন অব বাংলাদেশ :\nবাংলাদেশে প্রথম নারী রন্ধনশিল্পীদের নিয়ে গড়ে তুলেছেন কালিনারি অ্যাসোসিয়েশন অব বাংলাদেশ। এখানে সেক্রেটারি হিসেবে দায়িত্বপালন করছেন তিনি। এই অ্যাসোসিয়েশনের উদ্যোগে প্রকাশিত হয় স্পুন নামের একটি পূর্ণাঙ্গ রেসিপি ম্যাগাজিন। বছরব্যাপী আয়োজন করা হয় বিভিন্ন ধরনের প্রতিযোগিতা। রান্নার বিভিন্ন কোর্স করানোর পাশাপাশি নেওয়া হয় ফ্রি ক্লাসও।\nনিজের রেসিপিতে প্রকাশিত বইসমূহ\n২০০৮ সালে প্রথম প্রকাশিত রেসিপির বইটির নাম ছিল রান্না ঘর। এরপর এ পর্যন্ত তার প্রকাশিত বইয়ের সংখ্যা মোট পাঁচটি। রং বাহারি সালাদ, রকমারি ভর্তা, ঝটপট ইফতারসহ রয়েছে আরো দুটি বই। এই বইগুলোর মধ্যে তিনি সবচেয়ে বেশি আনন্দ পেয়েছেন দৃষ্টি প্রতিবন্ধীদের জন্য তার দশটি রেসিপি নিয়ে ব্রেইল পদ্ধতিতে প্রকাশিত বইটি করতে পেরে। দৃষ্টি প্রতিবন্ধীদের নিয়ে কাজ করা প্রতিষ্ঠান স্পর্শ-এর স্বত্বাধিকারী নাজিয়া জাবিন একদিন জানালেন তার প্রতিষ্ঠানের নারীরাও লবি আপার রেসিপিতে রান্না করতে চান। এরপরই তাদের জন্য ১০টি রেসিপি নিয়ে বের হয় ব্রেইল পদ্ধতির বইটি।\nদীর্ঘ পথচলায় ভালোবাসা পেয়েছেন অনেকের। তবে কিছুটা আক্ষেপ করেই বলেন, দীর্ঘ পনেরো বছর ধরে নিজ হাতে অনেক রন্ধনশিল্পী তৈরি করেছি, কিন্তু যখন দেখি যোগ্য মানুষটি তার যোগ্য মূল্যায়ন পাচ্ছেন না তখন কষ্ট হয়। নতুন যারা এ সেক্টরে আসছে তারা যে সুযোগ পায় আমরা আমাদের সময়ে সেটি পাইনি। কিন্তু আফসোস, তারা এই সুযোগের অপব্যবহারই বেশি করে। তাদের প্রতি আহ্বান থাকবে- তারা যেন আরো ধৈর্যশীল হন, যত্নবান হন নিজের কাজের প্রতি।\nসময়ের সঙ্গে আপসহীন, পাল্লা দিয়ে ছুটে চলা সদাহাস্যোজ্জ্বল প্রাণবন্ত এই মানুষটি ভালো থাকুন সবসময়। ভালোবাসা লবি রহমান আপনার প্রতি।


ঘুমন্ত গ্রাম! হাঁটতে চলতেই ঘুমিয়ে পড়েন এই গ্রামবাসীরা!\nঘুমন্ত গ্রাম! হাঁটতে চলতেই ঘুমিয়ে পড়েন এই গ্রামবাসীরা, টানা কয়েক মাস চলে ঘুম\nঘুমোতে ভালোবাসেন না এমন মানুষ বোধহয় হাতে গুনেও পাওয়া যাবেনা। ঘুমের প্রতি ভালোবাসা কমবেশি সব মানুষেরই থাকে। কেউ বা অল্প ঘুমিয়েও কাজ চালিয়ে নিতে পারে কারোর আবার ১২ – ১৪ ঘন্টা ঘুমিয়েও শান্তি হয়না। ট্রেনে বাসে এমন বসে বসে ঘুমিয়ে পড়া মানুষ আকছার দেখা যায়। অফিসেও কেউ ফাঁক পেলেই মিনিট ১৫ ঘুমিয়ে নিচ্ছেন এমন মানুষও চোখে পড়ে কিন্তু আপনি কি কখনো দেখেছেন? গোটা একটা গ্রাম হাঁটতে চলতে ঘুমিয়ে পড়তে পারে তা স্বপ্নেও ভেনেছেন? হ্যাঁ গল্প হলেও সত্যি পৃথিবীর বুকে এমন একটা গ্রাম রয়েছে।\nকাজাখস্তানের একটি গ্রাম আছে যেখানে মানুষ হাঁটার সময়েও রাস্তায় ঘুমিয়ে পড়তে পারে। আবার ঘুমোনোর পরেও তারা দিনের পর দিন ঘুমিয়েই থাকেন। এই অদ্ভুত ঘুমন্ত গ্রামের নাম হল ‘কালচি’। এই গ্রামেরবাসীন্দারা ঘুম কাতুরে, তাদের রোগ টাই ঘুম।\nএই গ্রামের লোকেরা মাসের পর মাস টানা ঘুমোতে পারেন। প্রথম এই ঘটনাটি ঘটেছিল ২০১০ সালে যখন কিছু শিশু এই গ্রামে স্কুলে গিয়ে ঘুমোতে শুরু করে। তারপর এই গ্রামে একের পর এক মানুষ এই রোগে আক্রান্ত হতে শুরু করেন। এই গ্রামের বাসীন্দা প্রায় ৬০০, বর্তমানে গ্রামের প্রায় ১৪% এরও বেশি মানুষ এই গভীর ঘুমের রোগে আক্রান্ত। বিজ্ঞানীরা অনর্গল এই ঘুমের কারণ নিয়ে গবেষণা চালাচ্ছেন। এটি উল্লেখযোগ্য যে এই গ্রামে একসময় ইউরেনিয়াম খনি থেকে ইউরেনিয়াম উত্তোলিত হতো। ধারণা করা হয় যে এই খনিটির কারণে লোকেরা এই অদ্ভুত রোগে আক্রান্ত হয়ে থাকতে পারে।\nবলিউড কাঁপিয়েছেন বঙ্গ তনয়া! খুব শিগগির কলকাতাতেই ৭ পাক ঘুরবেন ‘নাগিন’ খ্যাত সায়ন্তনী ঘোষ


Ekushe Journal | কওমি মাদ্রাসার সিলেবাস ও পাঠদান পদ্ধতি;যুগ চাহিদার অনুধাবন জরুরি\nকওমি মাদ্রাসার সিলেবাস ও পাঠদান পদ্ধতি;যুগ চাহিদার অনুধাবন জরুরি\nজুলাই ১২ ২০২১, ০৭:০৬\nইসলামের শিক্ষাকে মৌলিকভাবে ৫ ভাগে বিভক্ত করা হয়।\n৪.মুআমালাত (আর্থিক লেনদেন)\n৫.মুআশারাত (ব্যক্তি,পরিবার,সমাজ এর সাথে সহাবস্থান)।\nকওমি মাদ্রাসাগুলোতে কুরআন-হাদিস এর আলোকে এই পাঁচটি বিষয়ের শিক্ষা দেওয়া হয়। এই শিক্ষা একজন মানুষকে মানুষ হতে শেখায়।উচ্চমাত্রার নৈতিকতা ও মানবতার শিক্ষা দেওয়া হয় এই প্রতিষ্ঠানে।\nকওমি মাদ্রাসার শিক্ষার ধরন,শিক্ষা সিলেবাস এবং এগুলোর কার্যকারিতা প্রমাণিত। যেই উদ্দেশে এই মাদ্রাসা শিক্ষার প্রবর্তন তা বাস্তবায়নে এই প্রতিষ্ঠান পুরোপুরি সফল বলা যায়। পুরো পৃথিবী আজকে এর ফলাফল দেখতে পাচ্ছে। আমাদের বাংলাদেশে কওমি মাদ্রাসাগুলোর শিক্ষার এই ধারাকে আরও কার্যকরী করতে এর নিয়ন্ত্রক সংস্থাগুলোর বেশকিছু পদক্ষেপ নেওয়া উচিত। যুগ চাহিদা অনুধাবন করে কিছু কার্যকরী পদক্ষেপ গ্রহণ করতে পারলে এর শিক্ষার্থীদের দ্বারা জাতি আরো বেশি উপকৃত হতে পারবে।\nপ্রথমেই আসি সিলেবাসের কথায়। অনেকেই কওমি মাদ্রাসার সিলেবাসে পরিবর্তনের কথা বলেন। আমি মনে করি,পরিবর্তন করার প্রয়োজন নেই। কিছু সংযোজন ও বিয়োজন দরকার। যদিও আমাদের মুরব্বিগণ এই ছোট্ট বাস্তবতা মেনে নিতেও অনিচ্ছুক।\n১.যখন ফার্সী ভাষার প্রয়োজন ছিলো তখন আমাদের আকাবির খুব গুরুত্ব দিয়ে এই ভাষা শিখিয়েছেন। যদিও তা আমাদের কুরআন-সুন্নাহর ভাষা না। অথচ এখন ইংরেজি ভাষার ব্যাপক প্রয়োজনীয়তা থাকা সত্ত্বেও এটাকে সেভাবে গুরুত্ব দিয়ে শিখানো হয় না। এই দিকে বিশেষ নজর দেওয়া প্রয়োজন।\n২.সংক্ষেপণ এবং সহজিকরণ এর নামে অযথাই যুক্তিবিদ্যা,দর্শন,আরবি ভাষার অলংকার শাস্ত্রকে সীমিত করা হয়েছে। অথচ এ শাস্ত্রগুলো মেধাকে তীক্ষ্ম করে। বুদ্ধির জোর বাড়ায়। দর্শন ছাড়া কোনো শিক্ষার গভীরে পৌঁছানো যায় না। এক্ষেত্রে করণীয় হল, পুরাতন ও আধুনিক যুক্তি বিদ্যা ও দর্শনকে সমন্বয় করে আরো ভালোভাবে শিক্ষা দেওয়া।\n৩.শর্ট কোর্স নামীয় নতুন এক শিক্ষা পদ্ধতির আবির্ভাব। আমরা কেন কুরআন সুন্নাহর এই বহুমাত্রিক,গুরুত্বপূর্ণ শিক্ষাকে এতো সস্তা বানিয়ে ফেলার চেষ্টা করছি। এর পেছনে কি উদ্দেশ্য কাজ করে আল্লাহই ভালো জানেন। এই অর্ধ শিক্ষায় শিক্ষিত করে কি লাভ হচ্ছে। এর দ্বারা শিক্ষাক্ষেত্রে পঙ্গুত্ব আসে। যারা কুরআন ও হাদিস সম্পর্কে অল্প কিছু জ্ঞান অর্জন করতে চায় তাদেরকে দ্বীনিয়াত সম্পর্কে কিছু শিক্ষা দিলেই হয়। দাওরায়ে হাদিস ফারেগ হতে হবে এরকম কোন বাধ্যবাধকতা শরিয়তে নেই। শায়খুল ইসলাম হযরত হুসাইন আহমদ মাদানী রাহিমাহুল্লাহ আসামের মাদ্রাসা শিক্ষার্থীদের জন্য যে সিলেবাস প্রণয়ন করেছিলেন তা ছিলো ১৬ বছর মেয়াদি। এই বিষয়টি ভাবনায় নিয়ে দ্রুত অগ্রসর হওয়ার পদক্ষেপ নেওয়া জরুরী।\n৪.”ইতিহাস” শিক্ষার অনেক গুরুত্বপূর্ণ একটি অংশ।অথচ ইতিহাসের বড় একটা অংশের কোনো ধারণাই মাদ্রাসা শিক্ষাথী’দের নেই। হযরত মাদানি রহ. এর প্রণীত সিলেবাসে উল্লেখ ছিলো কুরআন,সুন্নাহ এবং ফিকহের পর সবচেয়ে গুরুত্ব পাবে ইতিহাস।\n৫.ইসলামের মৌলিক পাঁচটি বিষয় এর মধ্যে ঈমান এবং ইবাদতের শিক্ষা যেই গুরুত্বের সঙ্গে দেওয়া হয়। ঠিক ততটুকু অবহেলা করা হয় বাকি তিন বিষয়ের ক্ষেত্রে। অথচ বাকি তিনটি বিষয়ের মধ্যে রয়েছে সমাজবিজ্ঞান,রাষ্ট্রবিজ্ঞান,অর্থনীতি,ব্যবসা বাণিজ্যর মতো অতীব গুরুত্বপূর্ণ সাবজেক্টগুলো।\nআমাদের মুরব্বিগণ কি কখনো ভেবেছেন এসব বিষয় নিয়ে? কখনো কি চিন্তা করেছেন,এভাবে کمیت তথা কোয়ানটিটি বা পরিমাণ না বাড়িয়ে کیفیت তথা কোয়ালিটি বা গুনগত মানের দিকে নজর দেওয়া উচিত। তারা কি ভেবেছেন আমাদের ছেলেরা যুগের চ্যালেঞ্জ মোকাবেলায় সক্ষম হচ্ছে কিনা? যেভাবে সক্ষম ছিলেন আমাদের আকাবির ও আসলাফ।\nশুধু ওয়াযের মাঠে ”চিল্লায়া কন ঠিক কিনা” বলতে পারার মধ্যেই কি যোগ্যতা সীমাবদ্ধ থাকবে?আমাদের ছেলেরা কি যুগের হযরত কাসেম নানুতবি,হযরত রশিদ আহমদ গাংগুহি হতে পারছে?এ বিষয়গুলো নিয়ে কবে সিদ্ধান্ত নেওয়া হবে? আর কত কাল এই অধপতন চলতে থাকলে আমাদের বধোদয় ঘটবে?\nএবার আসি মেয়েদের মাদ্রাসা শিক্ষা ব্যবস্থায়।এখানে মৌলিক সমস্যা তিনটি। প্রাথমিকভাবে এই মৌলিক সমস্যাগুলোর সমাধানে কার্যকরী পদক্ষেপ গ্রহণ করা উচিত।\n১.মেয়েদের ধর্মীয় শিক্ষার জন্য সুচিন্তিত কোন নেসাব নেই। আমাদের সমাজের মেয়েদের নৈতিক উন্নয়ন,মানসিক বিকাশ,পারিবারিক ও সামাজিক ভারসাম্য রক্ষা এবং প্রকৃত অর্থে ধর্মীয় মূল্যবোধ জাগরণের নিমিত্তে মেয়েদের যথোপযুক্ত ও বিশেষায়িত কোন শিক্ষা সিলেবাস প্রণয়ন করা হয় নাই। হ-য-ব-র-ল মার্কা যেই সিলেবাসের আলোকে তাদেরকে শিক্ষা দেওয়া হয় তা জাতির প্রয়োজন পূরণে ব্যর্থ। এইজন্যই হযরত আয়েশা সিদ্দিকার রাযি.এর মত জ্ঞানী,মহীয়সী নারীর যোগ্য উত্তরসূরি পাওয়ার আশা করাও কঠিন।\n২.মাদ্রাসার মেয়েদের পাঠদান পদ্ধতি বহু আগ থেকেই প্রশ্নবিদ্ধ বিষয়। এরপরও তা পরিবর্তনের লক্ষণ নাই। এই পদ্ধতি অনেক ফেতনার জন্ম দেয়।অতএব নিরাপদ এবং কার্যকরী পাঠদান পদ্ধতি অবলম্বন করতে হবে।\n৩.মেয়েদের আবাসিক শিক্ষা ব্যবস্থা বহু ফেতনার দ্বার উন্মোচনকারী একটি পদ্ধতি। দারুলউলুম দেওবন্দে পড়াকালীন এক দরসে আমাদের ওস্তাদ মাওলানা সাইয়েদ আরশাদ মাদানী দা.বা.বলেছিলেন,সকাল থেকে নিয়ে বিকাল পর্যন্ত সময়ের মধ্যে মেয়েদের মাদ্রাসা শিক্ষার সময় নির্ধারণ করতে হবে। মেয়েদেরকে কোন অবস্থাতেই রাতেরবেলা আবাসিক রেখে শিক্ষা পদ্ধতির ব্যবস্থা করা সমীচীন না। অথচ আমরা কি করছি!\nপরিবর্তন অপরিহার্য। অন্যথায় অধঃপতন কেউ ঠেকাতে পারবেনা।\nযুগের চ্যালেঞ্জ মোকাবেলায় যুগ চাহিদা অনুধাবন করে পথ চলতে হবে।


দেশে শান্তি সমৃদ্ধি বজায়ে সরকার\nচাঁদপুর জেলা ছাত্রলীগের সাবেক সভাপতি ও ফরিদগঞ্জ উপজেলা পরিষদের চেয়ারম্যান এড. জাহিদুল ইসলাম রোমান পূজামন্ডপ পরিদর্শন কালে প্রধান অতিথির বক্তব্যে বলেন, বর্তমানে দেশে শান্তি সমৃদ্ধি বজায় রেখে কাজ করে যাচ্ছে শেখ হাসিনা সরকার। আমাদেরকে এ অর্জন ধরে রাখতে হবে।\nএ জন্য সকল ধর্মের লোক এক মন মানুষিকতা নিয়ে সরকারের উন্নয়নের কাজে সাধুবাদ জানাতে হবে। মূখে যা বলে বর্তমান সরকার শহর থেকে গ্রাম পর্যন্ত ধারাবাহিক উন্নয়নের চিত্র ইতিমধ্যে ফুটে তোলার চেষ্টা করেছে। আর এতে কিছু বিপদগামী লোক সব সময় সরকারের উন্নয়নকে খুটিনাটি ভুলের সাথে মিলিয়ে ক্ষতি করার চেষ্টায় লিপ্ত রয়েছে। আমরা চেষ্টা করি আপনাদের সাথে থেকে সরকারের উন্নয়নমূলক কাজকে আরো গতিশীল করতে। তাই আগামি দিনেও বর্তমান সরকারের সাথে থেকে দেশকে একটি উন্নত রাষ্ট্রে পরিনত করতে সহযোগিতার হাত বাড়িয়ে দেওয়া।\nএড. জাহিদুল ইসলাম রোমান সোমবার রাতে ফরিদগঞ্জের চান্দ্রা, সাহারবাজার,আষ্টা, শ্রীরকালীয়াসহ বেশ কিছু এলাকায় চলমান পূজামন্ডপ স্থান পরিদর্শন করেন। সর্বশেষ শ্রীকালীয়া ও বৈচাতরীর সার্বজনীন দূর্গাপূজা উদ্যাপন পরিষদের নেতৃবৃন্দের সাথে ফুলেল শুভেচ্ছা বিনিময় করেন।\nএ সময় উপস্থিত ছিলেন, উপজেলা আওয়ামীলীগের অন্যতম সদস্য নজরুল ইসলাম পাটওয়ারী, জেলা পরিষদের সদস্য মসিউর রহমান মিঠু, সাইফুল ইসলাম রিপন, সাবেক ছাত্রনেতা মনির হোসেন, ৫নং গুপ্টি ইউনিয়নের চেয়ারম্যান আব্দুল গনি পাটওয়ারী বাবুল, ইউনিয়ন আওয়ামীলীগের সাধারন সম্পাদক মিজানুর রহমান ভদ্র, শ্রীকালীয়া বেচাতরী হরিসভা পূজামন্ডপ কমিটির সহ-সভাপতি লিটন দেবনার্থ, সংকর সরকার, সাধারন সম্পাদক তফন চন্দ্র সরকার, সাংগঠনিক সম্পাদক পলাশ ঘোষ, কোষাধক্ষ্য পলাশ সরকার এবং প্রধান অতিথির সাথে ভিডিও কলে সংযুক্ত আরব আমিরাত যুবলীগের সভাপতি সেলিম বেপারী যোগ দেন।


স্বপ্ন ছোঁয়ার প্রাণান্ত চেষ্টা যশোরের অদম্য জাহিদুলের\n২০১৫ সালে প্রাথমকি সমাপণী পরীক্ষায় জিপিএ-৪.৭৫ এবং ২০১৯ সালে জেএসসি পরীক্ষায় জিপিএ-৩.০০ ফলাফল। যা দেখে মনে হবে এ আবার আহামরি কী রেজাল্ট? জিপিএ-৫ এর যুগে এসব কথা বলার কি দরকার? কিন্তু এর পেছনের গল্পটি জানলে আপনার অবচেতন মন হয়তো বলে উঠবে, এও সম্ভব!\nহ্যাঁ এই সম্ভবের কাজটি করেছেন যশোরের অদম্য কিশোর জাহিদুল ইসলাম। প্রবল ইচ্ছাশক্তি দিয়ে নিজের প্রতিবন্ধকতা জয় করে সাফল্যের জীয়নকাঠি ছোঁয়ার চেষ্টা যার। জাহিদুলের শরীরের অতিগুরুত্বপূর্ণ অঙ্গ দুটি হাত নেই, তবে স্বপ্ন ছুঁতে তারও চলছে প্রাণান্ত চেষ্টা। ২০০৭ সালে যখন তৃতীয় শ্রেণিতে পড়ে জাহিদুল, তখন বিদ্যুৎস্পৃষ্টে আহত হয় সে। প্রকৃতির অমোঘ নিয়মে হারাতে হয় দুটি হাত। কিন্তু দুর্দমনীয় ও অসীম সাহসিকতা তাকে তাড়া করত সব সময়। সেই প্রেরণা থেকে শুরু করে লেখাপড়া।\nশুধু তা-ই নয়, পাশাপাশি সাইকেল চালানো, খেলাধুলা, সাঁতার কাটাসহ দৈনন্দিন সব কাজ করে স্বাভাবিকভাবেই। সবার সঙ্গে পাল্লা দিয়ে বিভিন্ন স্থানে গিয়ে ক্রিকেট ও ফুটবল খেলে জাহিদ। জীবনযুদ্ধে হারতে নারাজ বহু প্রতিভার অধিকারী জাহিদুল তাই এলাকায় পরিচিত হয়েছে বিস্ময়বালক হিসেবে। তাই এখন সে স্বপ্ন দেখে প্রতিবন্ধীদের নিয়ে সরকারের বিভিন্ন উন্নয়নমুখী কর্মকাণ্ডে অংশ নেওয়ার।\nযশোরের মণিরামপুর উপজেলার শ্যামকুড় ইউনিয়নের আগরহাটি গ্রামের মাহাবুবুর রহমান ও রাশিদা বেগম দম্পতির ছোট ছেলে জাহিদুল ইসলাম। তারা বাবা স্থানীয় একটি ইটভাটায় চাকরি করেন। জাহিদ বর্তমানে স্থানীয় ধলীগাতী মাধ্যমিক বিদ্যালয়ের দশম শ্রেণির মানবিক বিভাগে অধ্যয়নরত।\nজাহিদুলের পরিবার জানায়, ২০০৭ সালের এক বিকেলে প্রতিবেশীর নির্মাণাধীন বাড়ির ছাদে খেলার সময় বিদ্যুৎস্পৃষ্ট হয় সে। এতে তার হাতের কনুই পর্যন্ত পুড়ে যায়। প্রথমে মণিরামপুর উপজেলা স্বাস্থ্য কমপ্লেক্সে নিয়ে গেলে সেখানকার চিকিৎসকরা তাকে খুলনায় নেয়ার পরামর্শ দেন। পরে অবস্থার অবনতি হলে উন্নত চিকিৎসার জন্য ঢাকায় বঙ্গবন্ধু শেখ মুজিব মেডিকেল বিশ্ববিদ্যালয়ে নেয়া হয় জাহিদুলকে। তত দিনে তার হাতের অবস্থা খারাপ হয়ে যায়। সেখানকার চিকিৎসকরা জানান, জাহিদুলকে বাঁচাতে হলে তার হাত আর রাখা যাবে না। তাই অস্ত্রোপচার করে তার ডান হাতের কনুইয়ের নিচ থেকে এবং বাঁ হাত বাহুর নিচ থেকে কেটে ফেলা হয়।\nসুস্থ হওয়ার পরে একপর্যায়ে জাহিদুলের মাঝে পড়ালেখার আগ্রহ তৈরি হয়। শুরু হয় দুই হাতের কাটা অংশে কলম চেপে ধরে খাতায় লেখার চর্চা। আস্তে আস্তে সে লিখতে শেখে। লেখাপড়ার প্রতি প্রবল ইচ্ছাশক্তি দেখে তাকে লাউড়ী রামনগর সরকারি প্রাথমিক বিদ্যালয়ে তৃতীয় শ্রেণিতে ভর্তি করা হয়। এবার জাহিদুল এসএসসি পরীক্ষার্থী।\nজাহিদুলের মা রাশিদা বেগম বলেন, লেখাপড়া করলেও তার ভবিষ্যৎ নিয়ে আমরা চিন্তিত। ও যত বড় হচ্ছে, আমার চিন্তা দ্বিগুণ হচ্ছে। পড়াশোনার পাশাপাশি সে তার নিজের কাজ নিজেই করতে পারে। জাহিদুল তার নিজের জামাকাপড় নিজেই পরতে পারে। তবে জামার বোতাম ও প্যান্টের চেইন আটকাতে পারে না। খাবার মাখতে পারেন না। খাবার মেখে দিলে খেতে পারে।\nজাহিদুলের বাবা স্থানীয় একটি ইটভাটায় কাজ করে। তার আয় দিয়েই আমাদের সংসার চলে। জাহিদুল লেখাপড়া করে একটি চাকরি পেলে সমাজের আর দশটা প্রতিবন্ধী ছেলে-মেয়েও তাকে অনুসরণ করতে পারবে। তাই জাহিদুলের প্রতি সরকারের একটু নজর দেয়ার আকুতি জানান রাশিদা বেগম।\nপ্রাণবন্ত জাহিদুল বলে, নিজের শারীরিক অক্ষমতাকে শক্তিতে রূপান্তর করে জীবনের পথে এগিয়ে যাচ্ছি। দুটি হাত না থাকলেও সাইকেল চালানো, খেলাধুলা, সাঁতার কাটাসহ দৈনন্দিন সব কাজ করতে পারি। ছোটবেলা থেকে নিজের ইচ্ছাশক্তি, চেষ্টা ও সার্বক্ষণিক মায়ের সহযোগিতা পেয়ে হাত না থেকেও সব কাজ শেখা সম্ভব হয়েছে। শুরুতে ভীষণ কষ্ট হতো। তবে আমি হার মানিনি।\nভবিষ্যৎ পরিকল্পনা সম্পর্কে জাহিদুল জানায়, পড়াশোনা শেষ করে একটি সরকারি চাকরি করতে চায় সে। চাকরি না পেলে কোনো ক্রিকেট ক্লাবে প্রতিবন্ধী কোটায় খেলার স্বপ দেখে সে। সেই সঙ্গে সরকারের কোনো সহযোগিতা পেলে প্রতিবন্ধীদের নিয়ে বিভিন্ন উন্নয়নমুখী কর্মকাণ্ড অংশ নিতে চাই। এ ছাড়া ছোটবেলা থেকে তার ইচ্ছা প্রধানমন্ত্রীর সঙ্গে দেখা করার। স্বপ্ন দেখে অনেক বড় হওয়ার।\nধলীগাতী মাধ্যমিক বিদ্যালয়ের সহকারী শিক্ষক হাবিবুর রহমান বলেন, জাহিদুলের শারীরিক অপূর্ণতা আছে। তার দুটি হাত নেই কিন্তু তার হাতের লেখা অন্য শিক্ষার্থীদের চেয়েও ভালো। লেখাপড়ায়ও সে ভালো। আবার স্কুলের বিভিন্ন প্রতিযোগিতায় অংশ নেয় সে। আমরা মনে করি, এ ধরনের ছেলেদের পাশে যদি একটু সহযোগিতার হাত বাড়িয়ে দেওয়া হয়, তাহলে তারা পিছিয়ে থাকবে না।\nমণিরামপুর উপজেলা নির্বাহী কর্মকর্তা (ইউএনও) সৈয়দ জাকির হোসেন বলেন, সমাজে শারীরিক প্রতিবন্ধীরা যে বোঝা নয়, জাহিদুল তার জ্বলন্ত উদাহরণ। সে নিজে পরিশ্রম করে এগিয়ে যাচ্ছে। জাহিদুলের প্রতিভায় মুগ্ধ প্রতিবেশী ও তার বন্ধুরা। এই সমাজের জন্য অনুকরণীয় হয়ে থাকবে জাহিদুল। তবে তার শারীরিক অবস্থা বিবেচনায় তাকে সুযোগ-সুবিধা দেয়ার চেষ্টা করব। সে নিজেকে প্রতিষ্ঠিত করার জন্য সরকারিভাবে আমরা চেষ্টা করছি।


CRPF Jawan allegedly killed his colleagues in Sukma camp in Chhattisgarh, injured many dgtl - Anandabazar\nCRPF Jawan allegedly killed his colleagues in Sukma camp in Chhattisgarh, injured many\nCRPF: বচসার জের! সুকমায় সতীর্থের গুলিতে এক বাঙালি-সহ নিহত চার সিআরপিএফ জওয়ান, আহত তিন\n০৮ নভেম্বর ২০২১ ০৯:১৭\nআহতদের রাইপুর হাসপাতালে নিয়ে যাওয়া হয়।\nবচসা চলাকালীন সতীর্থর গুলিতে নিহত হলেন চার সিআরপিএফ জওয়ান। সোমবার ছত্তীসগঢ়ের সুকমায় সিআরপিএফ শিবিরে এই ঘটনায় গুরুতর আহত তিন জন। সংবাদ সংস্থা সূত্রে খবর, নিহতদের মধ্যে এক জন বাঙালি রয়েছেন। আহত জওয়ানদের ছত্তীসগঢ়ের রাইপুর হাসপাতালে নিয়ে যাওয়া হয়েছে। পাশাপাশি, অভিযুক্ত জওয়ানকে আটক করা হয়েছে বলে জানিয়েছে পুলিশ।\nসংবাদ সংস্থা এএনআই সূত্রে খবর, সুকমা জেলার মারাইগুড়া গ্রামে সিআরপিএফের ৫০ ব্যাটালিয়ানের শিবিরে জওয়ানদের মধ্যে ঝামেলা শুরু হলে গুলিচালনার ঘটনা ঘটে। ঝামেলার মাঝেই সতীর্থদের দিকে এলোপাথাড়ি গুলি চালান অভিযুক্ত জওয়ান। ঘটনাস্থলেই লুটিয়ে পড়েন চার জন। সেই সঙ্গে গুলির আঘাতে গুরুতর জখম হন আরও তিন জন জওয়ান। আহতদের মধ্যে এক জনের অবস্থা আশঙ্কাজনক।\nতরুণকে রাস্তায় ফেলে বুকে পা তুলে দিলেন গ্রিন পুলিশ! দুঃখ প্রকাশ পুলিশ কমিশনারের\nযোগী-রাজ্যে ফের নামবদল! ইতিহাসের ফৈজাবাদ স্টেশন হল অযোধ্যা ক্যান্টনমেন্ট\nএই ঘটনায় এখনও পর্যন্ত সিআরপিএফ আধিকারিকদের প্রতিক্রিয়া পাওয়া যায়নি। তবে পুলিশ জানিয়েছে, কী কারণে অভিযুক্ত সতীর্থদের লক্ষ্য করে গুলি চালালেন, তা খতিয়ে দেখা হচ্ছে।\nCrpf Death Murder Crime Chhattisgarh Sukma Crime Cases


হবিগঞ্জের নবীগঞ্জে প্রতিপক্ষের হামলায় নিহত জাহান খুনের ৮ দিন অতিবাহিত হলেও এখন পর্যন্ত কাউকে ধরতে পড়েনি পুলিশ! – Daily Frontier News\n১২ মে, ২০২২ : ৫:১৭ অপরাহ্ণ\nহবিগঞ্জের নবীগঞ্জ উপজেলার গজনাইপুর ইউনিয়নের লোঁগাও গ্রামে প্রতিপক্ষের একতরফা নির্মম হামলায় গুরুতর আহত হয়ে ওসমানী মেডিকেল কলেজ হাসপাতালে মৃত্যুর সাথে পাঞ্জা লড়ে ৬দিন পর সিলেটের নুরজাহান প্রাইভেট হসপিটালের চিকিৎসাধীন অবস্থায় গত ৫ মে সকাল সাড়ে ৯টার দিকে সবাইকে কাদিয়ে না ফেরার দেশে চলে যান তরুণ ব্যবসায়ী মোঃ জাহান মিয়া (২০)৷ তার মৃত্যুর সংবাদে নিহতের পরিবার ও আত্মীয় স্বজন সহ এলাকায় শোকের ছায়া নেমে আসে৷\nএদিকে, এ নির্মম হত্যাকান্ডের ঘটনায় এখনো ধরা পড়েনি খুনীরা! অভিযোগ নিহতের পরিবারের৷ এ নিয়ে এখনো নিহতের পরিবারে চলছে শোকের মাতম৷\nমামলার এজাহারে জানাযায়, উপজেলার গজনাইপুর ইউনিয়নের লোঁগাও গ্রামের কৃষক আব্দুল কাইয়ুমের সাথে একই গ্রামের আব্দুল জব্বার গংদের জমিজমা নিয়ে দীর্ঘদিন ধরে পূর্ব বিরোধ চলে আসছিল৷ এরই জের ধরে গত ৩০ এপ্রিল বিকাল অনুমান সাড়ে ৫টার দিকে আব্দুল জব্বারের নির্দেশে তার দলবল নিয়ে অস্ত্র শস্ত্র সহকারে একতরফা হামলা চালায় আব্দুল কাইয়ুমের ভাই আব্দুল ওয়াহিদের উপর। তাকে হত্যার উদ্দেশ্য। এসময় তার চিৎকারে তাকে বাঁচাতে এগিয়ে আসেন, তার ছেলে মোঃ জাহান মিয়া, জাহান তার পিতাকে বাঁচাতে প্রাণপণ চেষ্টা করলে হামলাকারী সিরাজ মিয়া ক্ষিপ্ত হয়ে ধারালো অস্ত্র দিয়ে জাহানের মাথায় বেপরোয়া ভাবে কুপিয়ে ক্ষত- বিক্ষত করে। এতে সে মাথাটি তেতলে যায়৷ সংঘর্ষ চলাকালে প্রতিপক্ষের লাঠিয়াল বাহিনীর তান্ডবে আহত হন আরো ৪ জন৷ পরে স্থানীয়রা আহতদের উদ্ধার করে প্রথমে নবীগঞ্জ উপজেলা স্বাস্থ্য কমপ্লেক্সে নিয়ে যাওয়া হলে তাদের অবস্থার অবনতি দেখে জাহান ও তার পিতা আব্দুল ওয়াহিদকে আশংকাজনক অবস্থায় সিলেট ওসমানী মেডিকেল কলেজ হাসপাতালে প্রেরণ করা হয়৷ অপর আহতদের নবীগঞ্জ উপজেলা স্বাস্থ্যকমপ্লেক্সে প্রাথমিক চিকিৎসা দেয়া হয়েছে৷ অপরদিকে ওসমানীতে চিকিৎসাধীন জাহানের অবস্থার অবনতি ঘটলে চিকিৎসক তাকে আইসিওতে স্থানান্তর করার পরামর্শ দিলে তড়িৎ পদক্ষেপে তাকে সিলেটের নুরজাহান প্রাইভেট হসপিটালের আইসিওতে ভর্তি করা হয়। এতে সেখানে চিকিৎসাধীন অবস্থায় গত ৫ মে মারা যায় জাহান মিয়া৷ এ ঘটনার পরপরই গত ৩ মে নবীগঞ্জ থানায় নিহতের চাচা আব্দুল কাইয়ূম বাদী হয়ে ৬ জনের নাম উল্লেখ করে অজ্ঞাত আরো ৪/৫ জনের বিরুদ্ধে একটি মামলা দায়ের করেন৷\nএ হত্যাকান্ডের দিন অতিবাহিত হওয়ার পরও পুলিশ এখন পর্যন্ত কোন আসামীকে গ্রেফতার করতে না পারায় নবীগঞ্জ থানা পুলিশকে নিয়ে উপজেলা জুড়ে চলছে চুলছেড়া বিশ্লেষন।\nএ ব্যাপারে নবীগঞ্জ থানার ভারপ্রাপ্ত কর্মকর্তা (ওসি) ডালিম আহমেদ এর সাথে করা হলে তিনি বলেন, প্রথমে আহতের ঘটনায় গত ৩ মে একটি মামলা হয়। পরবর্তীতে জাহান মারা যাওয়ায় মামলাটি হত্যা মামলায় রূপান্তরিত করতে প্রয়োজনীয় ব্যবস্থা নেয়া হচ্ছে৷ তবে, আসামীরা এখনো পলাতক রয়েছে। তাদের ধরতে আমাদের অভিযান অব্যাহত রয়েছে।


দেশের সব প্রধানমন্ত্রীর কৃতিত্বকে স্বীকৃতি দেবে মোদি সরকার! মোটা টাকা খরচে প্রস্তুত ‘পিএম মিউজিয়াম’ – NewsClub.in\nসংবাদ প্রতিদিন ডিজিটাল ডেস্ক: শুধু নেহেরু নয়, দেশের সব প্রধানমন্ত্রীর কাজকেই স্বীকৃতি দিতে চায় মোদি সরকার। সেই লক্ষ্যে নেহেরু মিউজিয়ামের পাশেই তৈরি হয়ে গিয়েছে পিএম মিউজিয়াম (PM Museum)। আগামী ১৪ এপ্রিল প্রধানমন্ত্রী নরেন্দ্র মোদি ওই মিউজিয়ামটির উদ্বোধন করবেন।\nমঙ্গলবার বিজেপি সাংসদদের বৈঠকে প্রধানমন্ত্রী নরেন্দ্র মোদি (Narendra Modi) নিজে বলেছেন, এনডিএ সরকার সব প্রাক্তন প্রধানমন্ত্রীর কাজকেই স্বীকৃতি দেয়। ১৪ জন প্রধানমন্ত্রী সম্পর্কেই তথ্য থাকবে ‘প্রধানমন্ত্রী সংগ্রহশালা’য়। মোদি বিজেপির সব সাংসদকে অনুরোধ করেছেন, এই সংগ্রহশালাতে ঘুরে দেখতে। ১৪ এপ্রিল বি আর আম্বেদকরের জন্মদিন। সেদিন এই পিএম সংগ্রহশালার পাশাপাশি আম্বেদকরকে নিয়েও একটি সংগ্রহশালা তৈরি করেছে মোদি সরকার। মোদি এদিন আম্বেদকর সংগ্রহশালাতেও যেতে অনুরোধ করেন বিজেপি (BJP) বিধায়কদের।\nবস্তুত, দেশের প্রথম প্রধানমন্ত্রী জওহরলাল নেহেরুর (Jawaharlal Nehru) জীবন, তাঁর অবদান এসব নিয়ে নেহেরুর বাসভবনে একটি মিউজিয়াম আছে। তার পাশেই অন্যান্য সব প্রধানমন্ত্রীর অবদান নিয়ে এই সংগ্রহশালাটি তৈরি হয়েছে। ২৭০ কোটি টাকার এই প্রকল্পটির কাজ ২০১৮ সালে শুরু হয়েছিল। ২০২০ সালের অক্টোবর মাসে এই সংগ্রহশালাটির কাজ শেষ হওয়ার কথা ছিল। কিন্তু বারবার কেন্দ্র সিদ্ধান্ত বদলানোয় কাজ শেষ হতে এতদিন সময় লেগে গেল। ঘটনা হল, একটা সময় শোনা যাচ্ছিল নেহেরু মিউজিয়ামকেই নাম বদলে ‘পিএম সংগ্রহশালা’ করা হতে পারে। তবে সূত্রের খবর, তেমন কিছু হচ্ছে না। নেহেরু মিউজিয়াম আগের মতোই থাকছে। পাশে তৈরি হচ্ছে পিএম সংগ্রহশালা।\nমোদির দাবি, এনডিএ (NDA) সরকারই প্রথম সরকার, যারা আগের সব প্রধানমন্ত্রীর কাজকে স্বীকৃতি দিচ্ছে। বস্তুত, মোদি ক্ষমতায় আসার পর থেকেই রাজনৈতিক কারণে বারবার কংগ্রেসকে আক্রমণ করেন। ৭০ বছরে কংগ্রেস কী করেছে? প্রশ্ন তুলতে শোনা যায় প্রধানমন্ত্রীকে। কিন্তু এবার তিনি নিজেই যেভাবে সব প্রধানমন্ত্রীর কাজকে স্বীকৃতি দিতে উদ্যোগী হলেন, সেট চমকপ্রদ।


আইফোন কেবল বা আনুষাঙ্গিক অনুমোদিত নয়\nএটি কোনও কোডিং প্রশ্ন নয়, তবে এটি এমন একটি বিষয় যা আইফোন অ্যাপ্লিকেশনগুলির বিকাশের আমার ক্ষমতাকে প্রভাবিত করে। আজ সকালে, আমি বার্তাটি দেখতে শুরু করি "কেবল বা আনুষাঙ্গিক শংসাপত্রযুক্ত নয় এবং এই আইফোনটির সাথে নির্ভরযোগ্যতার সাথে কাজ করতে পারে না" যখনই আমি আমার আইফোন5এর কেবলটি প্লাগইন করি। আমি আইওএস 7.0.4 চালাচ্ছি।\n(ফোনের সাথে বাক্সে আসা এই কেবলটিই আমার আইপ্যাড নিয়ে আসা কেবলটি ব্যবহার করার সময় আমি একই বার্তাটি পাই))\nফোনটি এখনও চার্জ করবে (যতক্ষণ না আমার কাছে জ্যাকটির "উপরে" সঠিক দিক রয়েছে; ততক্ষণে কোন দিকটি "আপ" ছিল তা বিবেচনা করে না)। তবে এক্সকোড আর ডিভাইসটিকে স্বীকৃতি দেয় না, এর অর্থ আমি এটি দিয়ে পরীক্ষা করতে পারি না। (আইটিউনস এটিও চিনে না doesn't)\nকেউ কি জানেন যে এই সমস্যাটির কারণ কীভাবে এবং এটি কীভাবে সমাধান করবেন? গতকাল আমার এই সমস্যাটি ছিল না এবং সম্প্রতি ফোনে ইচ্ছাকৃত কোনও আপডেট করেছি। এবং আমি যেমন বলেছিলাম, আমি কেবলগুলি ব্যবহার করছি যা অ্যাপল ডিভাইসগুলির সাথে বাক্সে প্রেরণ করা হয়েছিল।\n: আপনার সীসা দেখে মনে হচ্ছে নষ্ট হয়ে গেছে discussions.apple.com/thread/5326636\nথ্রেডের লিঙ্কটির জন্য ধন্যবাদ। সেখানে ভাল পরামর্শ আছে এবং আমি তাদের চেষ্টা করব।\nআরও নতুন কেবল থাকলে আমি এটি পেয়ে যাব। আমি কেবল ভাবলাম যে আমি অ্যাপলের দোকানে যাওয়ার আগে কোনও সফ্টওয়্যার ফিক্স সম্পর্কে জানতাম কিনা। সাহায্যের জন্য ধন্যবাদ.\nআপনি যেমন @Onomycoco দ্বারা নির্দেশিত একের মতো বিভিন্ন থ্রেডে দেখতে পাচ্ছেন , এটি কোনও সফ্টওয়্যার সমস্যা নয় তবে একটি হার্ডওয়্যার সমস্যা।\nতারের মাথায় একটি মাইক্রোচিপ বিল্ট-ইন দিয়ে একটি "স্মার্ট" সংযোগকারী জ্বালানো। এটি ড্যামেজ কেবলের কারণে সম্ভবত হয়, সুতরাং আপনাকে এটি প্রতিস্থাপন করতে হবে।\nএছাড়াও - পরীক্ষার বিষয়ে নিশ্চিত হন যেহেতু অনেক ক্ষেত্রে এটি আইওএস ডিভাইস যার কেবল প্রয়োজন নেই এটির মেরামতের প্রয়োজন:\nকেবল আমার কেবল আমার আইফোনটি রিচার্জ করতে পারে\nধন্যবাদ. আমি সন্দেহ করেছি যে এটি কেবল কেবল যেমন দুটি চেষ্টা করেছি। এবং ম্যাকবুক আইপ্যাড সনাক্ত করতে সক্ষম। সুতরাং এটি যদি একটি হার্ডওয়্যার সমস্যা হয়, তবে এটি সম্ভবত ফোনটিই হতে পারে, যা আমি এটি হতে চেয়েছি এটিই শেষ জিনিস।\nসংযোগকারীটিতে কিছু ধুলো / ময়লা রয়েছে কিনা তা আপনি পরীক্ষা করে দেখেছেন?\nআমি আশা করছি যে এটি ধুলাবালি। দেখে মনে হচ্ছে এটি হতে পারে। আমি মনে করি আমি এটি অ্যাপল স্টোরে নিয়ে যাব এবং তাদের একবার দেখার জন্য বলব। আবার ধন্যবাদ.\nঅবশেষে আমি আমার ফোনটি অ্যাপল স্টোরে নিয়ে গেলাম। জিনিয়াসটি সবেমাত্র সংযোগকারী পরিষ্কার করেছে এবং এখন এটি ঠিক আছে।


Policy Research Institute - _38 - PRI Bangladesh\nগ্রামীণ অর্থনীতির সুষ্ঠু বিকাশে খাদ্যনীতি পুনর্মূল্যায়ন প্রয়োজন\nPublished: Thursday, Jan 10, 2013\nচালের দাম স্থিতিশীল বা কম রাখা বাংলাদেশের রাজনীতিতে অন্যতম স্লোগান ও গুরুত্বপূর্ণ বিষয়।\nনির্বাচনে জয়লাভের জন্যও এটিকে ধরা হয় গুরুত্বপূর্ণ নিয়ামক তথা শর্ত হিসেবে। তবে বর্তমান প্রেক্ষাপটে চালের দাম সস্তা এবং এটাকে রাজনৈতিক হাতিয়ার হিসেবে ব্যবহার কতটা সঙ্গত, তা খতিয়ে দেখা প্রয়োজন। দেশে খাদ্যনিরাপত্তার বিষয়টি এখন বেশ জোরের সঙ্গে আলোচিত হচ্ছে; তাও অনেকাংশে চালের মূল্যের সঙ্গে যুক্ত। লক্ষণীয়, খাদ্যনিরাপত্তা বলতে আমরা সাধারণত চালে স্বয়ংসম্পূর্ণতা অর্জনকেই বুঝছি। কিন্তু খাদ্যনিরাপত্তাকে এত ক্ষুদ্রভাবে দেখার অবকাশ নেই। অনেকে বলছেন, আমরা চালে স্বয়ংসম্পূর্ণ এবং দেশে দুর্ভিক্ষ নেই। কিন্তু সাধারণভাবে স্থানীয় জনগোষ্ঠীর একটি বড় অংশ পুষ্টিহীনতায় ভুগছে। কৃষিপণ্যের দামের সঙ্গেও গ্রামীণ অর্থনীতি ওতপ্রোতভাবে জড়িত। এ পরিপ্রেক্ষিতে খাদ্যনীতির পুনর্মূল্যায়ন দরকার।\nআমাদের অর্থনীতি গ্রামীণ অর্থনীতির সঙ্গে ওতপ্রোতভাবে জড়িত। আগে গ্রামীণ অর্থনীতি বলতে— চাল উত্পাদন, এর ন্যায্য দাম এবং তা শহরে পাঠানোর বিষয়গুলোই পেত প্রাধান্য। এ ধরনের একটি সাধারণ সম্পর্ক ছিল সব ক্ষেত্রে। গ্রামীণ অর্থনীতিকে বর্তমানে এত সহজভাবে ব্যাখ্যা করাটা যৌক্তিক হবে না। গ্রামীণ অর্থনীতিতে দুই ধরনের বিষয় রয়েছে। খাদ্য সরবরাহ ছাড়াও বাজারে পণ্য বিক্রি করে কৃষক যে অর্থ পান, সেটি সামগ্রিক অর্থনীতিতে চাহিদা সৃষ্টির বড় উত্সও বটে। এ কারণেই গ্রামগঞ্জে ওয়ালটন, অটবি, বাটা ও এপেক্সের শোরুম দেখা যাচ্ছে। বিভিন্ন নামিদামি ব্র্যান্ডের আইসক্রিমের খুচরা দোকান তৈরি হচ্ছে। এমনকি খেয়াঘাটে গেলেও দেখা যাবে মামের বোতলজাত পানি, প্রাণের কোমল পানীয় ও রুচির চানাচুর রয়েছে সেখানে। এগুলো কিন্তু আগে ছিল না। বাংলাদেশের প্রত্যন্ত অঞ্চলের যেকোনো গ্রামে এখন কমলা বা আপেল পাওয়া যায়। অর্থাৎ এসব পণ্যের চাহিদা সৃষ্টি হয়েছে গ্রামগঞ্জে। দেশের অর্থনীতিতে এটি রাখছে বড় ভূমিকা। এর মূলে কয়েকটি বিষয় কাজ করে।\nপ্রথমত. গ্রামীণ অর্থনীতিতে উত্পাদনশীলতা ও আয় বেড়েছে। ইরি-বোরোসহ উচ্চফলনশীল ধানের আবাদ ও উত্পাদন বেড়েছে। চালের দাম বাড়ায় ২০০৮ সাল থেকে গ্রামীণ অর্থনীতি উজ্জীবিত হয়েছে। চালের দাম কেজিপ্রতি ২০-২২ থেকে ৪০ টাকা হওয়ায় গ্রামের মানুষ তথা কৃষকের প্রকৃত উত্পাদন ২০১০ সালের মধ্যেই দ্বিগুণ হয়ে যায়। এতে নতুন চাহিদাও সৃষ্টি হয়।\nদ্বিতীয়ত. প্রান্তিক বা ভূমিহীন কৃষক, যারা শ্রমিক হিসেবে প্রধানত ক্ষেতে কাজ করেন, তাদের মজুরিও বেশ বেড়ে যায় কৃষকের আয় বাড়ার সঙ্গে সঙ্গে। এর সঙ্গে জনশক্তি রফতানি ও রেমিট্যান্সপ্রবাহ বাড়ায় বড় অবদান রেখেছে। গ্রামাঞ্চলের সাধারণ মানুষই অদক্ষ কর্মী হিসেবে বিদেশে যাচ্ছেন বিপুলভাবে। এটিও আমাদের গ্রামীণ অর্থনীতিতে বড় ভূমিকা রেখেছে। গ্রামীণ অর্থনীতিকে সচল করতে এ দুই ক্ষেত্রেই নীতিগত পরিবর্তন আনতে হবে। সনাতন দৃষ্টিভঙ্গি থেকে দেখলে গ্রামীণ অর্থনীতিকে সচল রাখা সম্ভব হবে না। মনে রাখতে হবে, একে সচল রাখতে না পারলে ৬০ শতাংশ মানুষের চাহিদাকে আমরা উজ্জীবিত করতে পারব না। এটি করতে না পারলে উজ্জীবিত হবে না আমাদের অর্থনীতিও।\nশিল্প প্রবৃদ্ধির জন্য অভ্যন্তরীণ চাহিদার যে রকম সহায়তা দরকার, শুধু শহরকেন্দ্রিক চাহিদা দিয়ে তা মিটবে না। দুই বছর ধরে দেশে চালের প্রকৃত মূল্য price in real terms) কমপক্ষে ২০-৩০ শতাংশ কমে গেছে। অথচ প্রতি বছর গড়ে ১০ শতাংশের মতো মূল্যস্ফীতি হয়েছে। ফলে ধান-চাল উত্পাদন থেকে কৃষকের সমপরিমাণ প্রকৃত আয় কমে গেছে। এর সঙ্গে যোগ হয়েছে পাটের দরপতন। বিশ্বমন্দার ফলে দেড়-দুই বছর ধরে আমাদের পাটের দাম কমেছে। আমাদের গ্রামীণ অর্থনীতিতে এরও বড় প্রভাব পড়েছে। এসব বিষয়ের পরিপ্রেক্ষিতে পুনর্মূল্যায়ন করা দরকার— বিদ্যমান খাদ্যনীতি ঠিক আছে কি না।\nকিছুটা হলেও সত্য, প্রতি বছর যে পরিমাণ চাল উত্পাদন দেখানো হচ্ছে, তা আমাদের অনুমিত চাহিদার চেয়ে বেশি। ব্যক্তি ও সরকারি খাতে মজুদ বাড়ায় ২০১০ ও ২০১১ সালে সরবরাহ বেশি হওয়া সত্ত্বেও চালের বাজারমূল্য কমেনি। পর পর বাম্পার ফলন হওয়ায় কৃষককে বাধ্য হয়ে মজুদ চাল বাজারে ছাড়তে হয়। এতে দাম কিছুটা কমে আসে। তখন তারা ধরে নিয়েছিলেন দাম আর বাড়বে না। এভাবে মজুদ পণ্য একসময় চলে আসে বাজারে। এ কারণে আমরা দেখেছি, মঙ্গার সময়ও বাজারে চালের সরবরাহ ছিল পর্যাপ্ত এবং দাম বাড়েনি। বরং অনেক সময় দেখা গেছে দাম নিম্নগামী। মজুদদাররা যখন দেখেছেন দাম বাড়ছে না, তখন লোকসানে হলেও তারা চাল ছেড়ে দিয়েছেন বাজারে। ভবিষ্যতে বাম্পার ফলনের পর মজুদ বাড়ানো সম্ভব না-ও হতে পারে। এরই পরিপ্রেক্ষিতে চিন্তা করতে হবে কৃষকের আয় আর কমতে না দেয়ার। আমাদের উত্পাদিত চাল দেশের বাইরে যেতে দেব না, বাইরে থেকে এনে বাজারে ছাড়ব— এ মানসিকতা থেকে বেরিয়ে আসতে হবে।\nতৃতীয়ত. চালভিত্তিক খাদ্যনিরাপত্তা আমাদের পুষ্টিহীনতা কমাতে সাহায্য করেনি। দেশে শিশুদের পুষ্টিহীনতার মাত্রা এখনো বেশি। এক্ষেত্রে সহস্রাব্দ উন্নয়ন লক্ষ্যমাত্রা অর্জনে পিছিয়ে পড়ছি আমরা। চালে স্বয়ংসম্পূর্ণ হয়েছি ঠিকই, কিন্তু পুষ্টিহীনতা থেকে যাচ্ছে। অতিরিক্ত চাল খেয়ে কিন্তু পুষ্টির চাহিদা পূরণ করা যাবে না। সেক্ষেত্রে দরকার চালের পরিভোগ কমিয়ে অন্যান্য— শাকসবজি, ফলমূল ও আমিষজাতীয় খাদ্যের পরিভোগ বাড়ানো। এক্ষেত্রে শিক্ষা ও সামাজিক জাগরণের প্রয়োজন রয়েছে। আলুসহ অন্যান্য খাদ্য উত্পাদন ও পরিভোগে ভারসাম্য আনতে হবে। শুধু চাল খেয়ে পুষ্টি সমস্যার সমাধান করা যাবে না। এ দৃষ্টিকোণ থেকে দেখলেও চালের ওপর নির্ভরতা কমিয়ে সরকারি নীতিগুলোতে আরও ভারসাম্যপূর্ণ পুষ্টিসম্পন্ন খাদ্যব্যবস্থার দিকে নজর দিতে হবে। অর্থাৎ যেসব খাদ্য আমাদের খাদ্যতালিকায় থাকা উচিত, সেগুলোকে চাহিদার সঙ্গে তাল মিলিয়ে উত্পাদন করতে হবে; যাতে সবাই ভারসাম্যপূর্ণ খাদ্য পরিভোগ করে। আমাদের খাদ্যনীতিও সাজাতে হবে এ আলোকে।\nচতুর্থত. কৃষকের উপার্জন কমে যাওয়ায় বিরূপ প্রভাব পড়ছে অভ্যন্তরীণ বাজারেও। গ্রামাঞ্চলে সব ধরনের ভোগ্যপণ্যের চাহিদা কমে যাচ্ছে। এটি কিন্তু প্রবৃদ্ধির হার বাড়াতে সাহায্য করবে না। চিন্তা করতে হবে, কীভাবে গ্রামের মানুষের প্রকৃত আয় অক্ষুণ্ন এবং সময়ের সঙ্গে তা বাড়ানো যায়। শুধু সস্তায় চাল খাওয়ালে এটি সম্ভব হবে না। বাংলাদেশের চালের দাম আন্তর্জাতিক বাজারের সঙ্গে সঙ্গতিপূর্ণ অবস্থায় আনতে হবে; যাতে কৃষকরা যৌক্তিক দাম পান। ২০০৮-০৯ সালে বেড়েছিল ধান-চালের দাম। ফলে গ্রামীণ অর্থনীতি অনেকাংশে সচল হয়ে ওঠে পরবর্তী সময়ে। তবে সাধারণত বাংলাদেশে চালের দাম আন্তর্জাতিক বাজারের চেয়ে কম থাকে যেমনটি রয়েছে এখন। আমাদের কৃষকের জন্য এটি মোটেও ভালো খবর নয়। আমাদের চালের দাম বিশ্ববাজার থেকে কম হলে ধাপে ধাপে তা রফতানির ব্যবস্থা করা যেতে পারে। এ ক্ষেত্রেও তদারকি বাড়াতে হবে। আগামী বোরো মৌসুমে যদি বাম্পার ফলন হয়, তবে সরকারিভাবে চাল কিনে উদ্ভুত সমস্যার সমাধান সম্ভব হবে বলে মনে হয় না। এ ব্যাপারে সরকারকে এখনই চিন্তা করতে হবে।\nএখন কৃষকরা চালকেও অর্থকরী ফসল হিসেবে দেখছেন। মৌলিক চাহিদা হিসেবে একে তারা আর বিবেচনা করছেন না। উত্পাদন খরচ বেড়েছে প্রচুর। সার, পানি, বীজ প্রভৃতির জন্য খরচ করতে হয়। এছাড়া রয়েছে শ্রমিকের খরচ। সব ব্যয় নির্বাহ করার পর মুনাফা করতে হয় তাকে। আগে অবস্থা এমন ছিল না। কৃষক নিজেই কাজ করতেন তার পরিবারের খাদ্যনিরাপত্তার জন্য। উত্পাদন হলে ভালো, না হলেও এটি চালিয়ে যাওয়া ছাড়া গত্যন্তর ছিল না। তেমন মানসিক অবস্থা কিন্তু এখন আর নেই। তাই চালের উত্পাদন ধরে রাখতে কৃষককে এর যথাযথ দাম দিতে হবে। নইলে গ্রামে এখন যেটি দেখা যাচ্ছে— কৃষকরা ধানের জমিতে গাছ লাগাবেন স্থায়ীভাবে এবং অন্যভাবে (কৃষিকাজের বাইরে) জীবিকা নির্বাহ করবেন।\nআমাদের নীতিনির্ধারকদের একই সঙ্গে চিন্তা করতে হবে— কীভাবে কৃষি উত্পাদনকে বহুমুখী করা যায়। বর্তমানে কৃষি খাতের সরকারি ব্যয় বা অনুদান প্রধানত চাল উত্পাদনেই ব্যবহার হয়। সরকারি সাহায্য-সহযোগিতা এবং অনুদান অন্যান্য শস্য ও শাকসবজি উত্পাদনে অধিকতর ব্যবহার করতে হবে। এটি খাদ্যশস্য বহুমুখীকরণেরও একটি অংশ। এটাকে অন্যভাবে দেখার সুযোগ নেই। আমাদের শাকসবজি, মাছ-মাংস ও আম-জাম-লিচু— সব কিছুরই দরকার আছে। এক্ষেত্রে সরকারের সুনির্দিষ্ট কোনো নীতিমালা নেই। এ পরিবর্তন খাদ্যনীতির সঙ্গে সাংঘর্ষিক, এটা মনে করাও ঠিক হবে না। এটা খাদ্য পরিভোগকে ভারসাম্যপূর্ণ করতে সহায়তা করবে। কারণ ক্রমে আমরা ফল ও শাকসবজি বেশি পরিভোগ করব। এর পুষ্টিগত কারণ রয়েছে। সরকার যদি উন্নত মানের সবজি, শস্য ও ফল উত্পাদন ও বহুমুখীকরণে সহায়তা দিতে পারে, তা আমাদের ফুড বাস্কেটে প্রয়োজনীয় ভারসাম্য রক্ষায় সহায়তা জোগাবে। স্বাস্থ্যগত দিক থেকেও সেটি হবে আমাদের জন্য ভালো এক পদক্ষেপ। সেক্ষেত্রে কৃষিনীতিতে বড় রকমের পরিবর্তন আনতে হবে।\nঅনেক সময় বলা হয়, পর্যাপ্ত চাল না থাকলে আমরা খাব কী? এটা এক ধরনের প্যারানয়েড মানসিকতা। যেন ধরেই নেয়া হয়, পর্যাপ্ত চাল উত্পাদন না করলে আমাদের না খেয়ে থাকতে হবে! বিশ্বে অনেক দেশ রয়েছে যারা চাল উত্পাদন করে না কিন্তু এটি পরিভোগ করে। মধ্যপ্রাচ্যের অনেক দেশেই চাল বা গম উত্পাদন করে না; তাদের কি খাদ্যনিরাপত্তা নেই? তাদের খাদ্যনিরাপত্তা কোত্থেকে আসছে এবং কেন তারা নিরাপত্তাহীনতায় ভুগছে না? কারণ তাদের ক্রয়ক্ষমতা রয়েছে। দাম যা-ই হোক, এটি তারা কিনতে পারে। আমেরিকা, কানাডা, ভারত, থাইল্যান্ড, ভিয়েতনাম, অস্ট্রেলিয়া— এসব দেশে প্রচুর চাল-গম উদ্বৃত্ত থাকে। এখান থেকে চাল কেনে তারা। বাংলাদেশকেও সব সময়ই চালে স্বয়ংসম্পূর্ণ থাকতেই হবে, এটি ধ্রুব সত্য নয়। এক্ষেত্রে যদি কয়েক লাখ টন চাল আমদানি করতে হয়, যা আমরা সব সময়ই করছি— তা বড় সমস্যা তৈরি করতে পারে না। এ ক্রয়ক্ষমতা আমাদের রয়েছে। আমরা যদি অন্যান্য পণ্য আমদানি করতে পারি, তাহলে কিছুটা চাল কেন আমদানি করতে পারব না? বৈদেশিক মুদ্রার রিজার্ভ শক্তিশালী থাকলে চাল কিনতে বেগ পাওয়ার কথা নয়। অন্যান্য দেশ কিনতে পারলে, বাংলাদেশও পারবে। শুধু চাল কিনে গুদামজাত করতে হবে— এমন কোনো কথা নেই। কারণ এটি পচনশীল পণ্য। এটি নষ্ট হয় বেশি দিন ধরে রাখলে এবং ঠিকমতো মজুদ করতে না পারলে। এক্ষেত্রে ভারতের খাদ্য মজুদ কার্যক্রম অন্যতম খারাপ উদাহরণ হিসেবে দেখানো যেতে পারে। দেশটি প্রায় ৫০-৬০ মিলিয়ন টন চাল ও গম মজুদ করছে অনেক বছর থেকে। এগুলো বেশ কিছুটা ইঁদুরকে খাওয়ানো বা পচানো হচ্ছে। এটা ভালো নীতির উদাহরণ হতে পারে না। ভারত সরকার ওয়ালমার্টের মতো কোম্পানিকে সম্প্রতি দেশে নিয়ে আসার পরিকল্পনা নিয়েছে। এর অন্যতম লক্ষ্য, খাদ্য প্রক্রিয়াকরণ শিল্পের উন্নয়ন ঘটানো। কৃষক যেন তার উত্পাদিত সবজি তাড়াতাড়ি মাঠ থেকে বাজারে আনতে পারেন, চাইলে যেন এটি সংরক্ষণ করতে পারেন, তার উদ্যোগ নিচ্ছে। ভারতে ৩০-৪০ শতাংশের মতো সবজি নষ্ট হয়। আমাদের দেশের অবস্থাও সম্ভবত অনুরূপ। এর মূল কারণ, প্রক্রিয়াকরণ কীভাবে করতে হয়, তা আমরা জানি না। বাজারজাতকরণ বা সংশ্লিষ্ট চেইন কীভাবে ডেভেলপ করতে হয়, তাও আমাদের অজানা। সনাতনী পদ্ধতিতে কিন্তু এগুলো হবে না। এর আধুনিকায়ন করতে হবে। তা করতে গেলে আমাদের ভারতের মতো বিদেশী টেকনোলজি বা বাজারজাতকরণ পদ্ধতি রপ্ত করার চেষ্টা করতে হবে। রাজনৈতিক প্রতিবন্ধকতা সত্ত্বেও মনমোহন সিংয়ের সরকার এ বিষয়ে পদক্ষেপ নিয়েছে। বাংলাদেশের কিছু কোম্পানি অবশ্য এরই মধ্যে বিষয়টি নিয়ে কাজ করতে শুরু করেছে। এর মাধ্যমে মাছ-মাংস, ফল ও সবজি যে প্রচুর পরিমাণে অপচয় হয়, তা কমানো যাবে। এটি কমানো গেলে আমাদের খাদ্যনিরাপত্তায় বড় রকমের উন্নতি আশা করা যায়।\nআমরা প্রচুর চাল অপচয় করি। এ ধরনের অপচয় ঠেকাতে খাদ্য পরিবেশনের অভ্যাসেও পরিবর্তন আনতে হবে। পরিমাণ না জেনেই আমরা একজনের প্লেটে খাবার উঠিয়ে দিই, যা পরে নষ্ট হয়। মধ্যপ্রাচ্যে এ প্রবণতা বেশি দেখা যায়। বিয়েসহ এ ধরনের অনুষ্ঠানে আমাদের দেশেও এ প্রবণতা বিশেষভাবে লক্ষণীয়। এতে প্রতি বছর বিপুল পরিমাণ চাল অপচয় হয়। এক্ষেত্রেও আমাদের সচেতনতা তৈরি করতে হবে। গড়ে তুলতে হবে প্রয়োজন অনুযায়ী উঠিয়ে নিয়ে পরিভোগের অভ্যাস। প্রতি বছর আমরা যে পরিমাণ চাল উত্পাদন করি, তা সঠিকভাবে সংরক্ষণ ও ব্যবহার করা গেলে চাল উত্পাদনে আর প্রবৃদ্ধির দরকার নেই। ব্যক্তি খাতের আয় বেড়ে চালের চাহিদা কমে আসবে সময়ের সঙ্গে। একসময় জাপানে একজন মানুুষ গড়ে বর্তমানের চেয়ে তিন গুণ চাল খেত। আমাদের খাদ্যাভ্যাসেও এ প্রবণতা লক্ষণীয়। জনপ্রতি বার্ষিক চাল পরিভোগের পরিমাণ ২০০৫ সালের ১৭০ থেকে ২০১০-এ ১৫৯ কেজিতে নেমে এসেছে। HEIS (Household Expenditure and Income Survey এর তথ্য এটি। কাজেই অভ্যন্তরীণ খাদ্য চাহিদা মেটানোর জন্য আমাদের চাল উত্পাদন খুব একটা\nবাড়ানোর প্রয়োজন আছে বলে মনে হয় না। তবে রফতানির জন্য হলে ঠিক আছে। সেক্ষেত্রে তো পুরনো বিষয়টিই আবার চলে আসে সামনে— অভ্যন্তরীণ বাজারকে আন্তর্জাতিক বাজারের সঙ্গে সঙ্গতিপূর্ণ করতে হবে। সে অবস্থায় কৃষকরাই সিদ্ধান্ত নেবেন, তারা কী উত্পাদন করবেন। এ ইস্যুগুলো বিবেচনায় রেখেই আমাদের খাদ্যনিরাপত্তা এবং কৃষকের আয় দেখতে হবে। বিষয় দুটিকে আলাদাভাবে দেখার সুযোগ নেই। গ্রামীণ অর্থনীতির সঙ্গে খাদ্য ও পুষ্টিগত নিরাপত্তা জড়িত। সনাতনী প্রথার খাদ্যনিরাপত্তার কথা বলে আমরা গ্রামীণ অর্থনীতি ও জনস্বাস্থ্যকে ধ্বংসের মুখে ঠেলে দিতে পারি না। কোটি কোটি কৃষকের উপার্জনের বিষয়টি এবং জনস্বাস্থ্যকে উপেক্ষা করে আমরা জাতিগত ও সামগ্রিক অর্থনীতির উন্নতি করতে পারব না। বিষয়টি অবশ্যই ভেবে দেখার দাবি রাখে।


সবুজাভ হচ্ছে তাজমহল, কারণ কী?\nHome নজরে সবুজাভ হচ্ছে তাজমহল, কারণ কী?\nখবর অনলাইন: ক্রমশ সবুজাভ হয়ে উঠছে তাজমহল। গত কয়েক সপ্তাহ ধরে ১৭ শতকে তৈরি এই স্মৃতি সৌধের রং পরিবর্তন উল্লেখযোগ্য মাত্রায় গিয়ে পৌঁছেছে। সম্প্রতি জাতীয় সবুজ আদালতে একটি মামলাও হয়েছে এই বিষয়টি নিয়ে।\nকিন্তু কেন রং পরিবর্তন হচ্ছে তাজমহলের?\nপরিবেশবিদ এর মূলত তিনটি কারণ খুঁজে পেয়েছেন।\n১) পোকামাকড়ের বিষ্ঠা : তাদের মতে পোকা-মাকড়ের বিষ্ঠা জমে জমে তাজমহলের দুধ সাদা মার্বেল ক্রমশ সবুজাভ হয়ে উঠছে। এই স্মৃতি সৌধের লাগোয়া যমুনা নদীর জল দূষণের কারণে পোকামাকড়দের বাড়বাড়ন্ত হয়েছে। আগে নদীর জলের মাছ পোকাদের লার্ভা খেয়ে পরিবেশের ভারসাম্য বজায় রাখত। দূষিত যমুনায় মাছ কমে যাওয়ায় পোকা বাড়ছে তাজমহলের আশেপাশে। এর সমাধান হিসাবে তারা যমুনাকে দূষণমক্ত করার কথাই বলেছেন।\n২)পরিবেশ দূষণ: পরিবেশবিদদের মতে বায়ুদুষণের কারণে বিশ্বের সপ্তম আশ্চর্য এই স্মৃতি সৌধের রং পরিবর্তন হচ্ছে। এর সমাধান হিসাবে তাজমহলের দেওয়ালে মাটির প্রলেপ দেওয়া শুরু হয়। চব্বিশ ঘণ্টা রেখে দেওয়ার পর তা ধুয়ে ফেলা হয়। মুখের জৌলুস ফেরানোর জন্য ভারতে ব্যবহৃত প্রাচীন এই পদ্ধতি কাজে লাগিয়ে অনেকটাই ফল মিলেছে।\n৩) শশ্মান: তাজমহলের লাগোয়া যমুনা নদীর ধারে একটি শশ্মান রয়েছে। সেই শশ্মানে এখনও কাঠেই মৃতদেহ পোড়ানো হয়। গত বছর সুপ্রিম কোর্ট উত্তরপ্রদেশ সরকারকে নির্দেশ দেয় কাঠের বদলে বৈদ্যুতিক চুল্লি তৈরি করতে। কাঠের ধোঁয়ায় ক্ষতি হচ্ছে এই স্মৃতি সৌধের। আদালতের নির্দেশ মেনে কাঠের চুল্লির বদলে বৈদ্যুতিক চুল্লি তৈরির উদ্যোগও নেয় উত্তরপ্রদেশ সরকার। কিন্তু স্থানীয় হিন্দু গোষ্ঠীর বাধার মুখে মুখে পড়ে সে কাজ বন্ধ রাখতে হয়। ফলে এখনও সেই শশ্মানে কাঠেই মৃতদেহ পোড়ানো হয়। এর কারণে রঙ পরিবর্তন হচ্ছে তাজমহলের দুধ সাদা মার্বেলের, বলে মত পরিবেশবিদদের।\nএছাড়া কাছাকাছি এটি তেল পরিশোধন কেন্দ্রের জন্যও মার্বেল ক্ষতিগ্রস্ত হচ্ছে বলে জানিয়েছেন তারা।\nসৌজন্যে : বিবিসি\nছবি: আর্কিওলজিক্যাল সার্ভে অফ ইন্ডিয়া\nপূর্ববতীমেডিক্যাল এন্ট্রান্স নিয়ে কেন্দ্রের অর্ডিন্যান্সে স্বাক্ষর রাষ্ট্রপতির\nপরবর্তীপর্বতারোহী রাজীব ভট্টাচার্যের দেহ উদ্ধার, এখনও নিখোঁজ গৌতম ও পরেশ


১২ জানুয়ারি ২০২০: সুবিধা বঞ্চিত মা ও শিশুদের সোয়েটার ও বই উপহার দিয়েছে রাজশাহী মেডিকেল কলেজের সুহৃদরা। হত দরিদ্র পরিবারের সন্তানদের নিয়ে এসো পড়তে শিখি স্কুলের ৫৭ জন শিশুকে সোয়েটার ও ৭ জন মাকে দ্বিতীয় ও চতুর্থ শ্রেণীর বই প্রদান করেছেন তারা।\nশনিবার ১১ জানুয়ারি বিকেলে রাজশাহী মেডিকেল কলেজ অডিটোরিয়ামের সামনে এই শীতবস্ত্র ও বই বিতরন করা হয়।\nসুবিধাবঞ্চিতদের সাথে আয়োজক ও অতিথিবৃন্দ\nএসময় রাজশাহী মেডিকেল কলেজের অধ্যক্ষ ডা. নওশাদ আলী, বিএমএ’র কেন্দ্রীয় সহ-সভাপতি ডা. তবিবুর রহমান শেখ, স্বাচিপের রাজশাহী মেডিকেল কলেজের সভাপতি ডা. খলিলুর রহমান, সাধারণ সম্পাদক মাহবুবুর রহমান খান বাদশা, জেলা সভাপতি ডা. চিন্ময় কান্তি দাস, রাজশাহী মেডিকেল কলেজের লিভার রোগ বিভাগের সহযোগী অধ্যাপক ডা. হারুন অর রশীদ, সহকারী অধ্যাপক ডা. ওবায়দুল্লাহ ইবনে আলী বাচ্চু, বিশিষ্ট আবৃত্তি ডা. জয়দেব ভাদুরী, প্রফেসর ডা. শাহ আলম, নিউরো মেডিসিন বিভাগের সহযোগী অধ্যাপক ডা. পিযুষ, শিশু বিভাগের ডা. সাতি, সমকালের রাজশাহী ব্যুরো প্রধান ও রামেক সুহৃদ সমাবেশের উপদেষ্টা সৌরভ হাবিব, রামেক সুহৃদ সমাবেশের উপদেষ্টা বিথী তাহমিনা, ডা. লুৎফর রহমান, ডা. রুহিন এমদাদ, ডা. ইকবাল হাসান, ডা. রায়হান কবীর হিমেল, ডা. আকিব হাসান অভি, ডা. নুরুন্নবী আরাফাত, রামেক সুহৃদ সমাবেশের সভাপতি নিশাত তাসনীম মৌ, সাধারণ সম্পাদক মোতাকাব্বির শাহ দীপ্ত উপস্থিত ছিলেন।\nঅনুষ্ঠানে এসো পড়তে শিখি স্কুলের শিক্ষার্থী স্বর্ণা, আলিফ, আলামিন অতিথিদের স্বাগত জানিয়ে বক্তব্য দেন। এসময় তারা সুবিধা বঞ্চিত শিশুদের এগিয়ে নিয়ে সমাজের সকলের প্রতি আহবান জানান।\nনিজস্ব প্রতিবেদক/রাফায়েত হোসেন সৌরভ\nPosted in ইভেন্ট নিউজ, ক্যাম্পাস নিউজ, চ্যারিটি


TMC MP Srinjoy Bose hospitalized - Anandabazar\nTMC MP Srinjoy Bose hospitalized\nচোখে অন্ধকার, পিজি-র কেবিনে সৃঞ্জয়\nকলকাতা ০২ ডিসেম্বর ২০১৪ ০৩:১১\nএসএসকেএম নিয়ে আসা হল সৃঞ্জয় বসুকে। সোমবার। নিজস্ব চিত্র\nমাঝে-মধ্যে চোখের সামনে অন্ধকার ঘনিয়ে আসছে। মাথা ঘুরছে, নিঃশ্বাস বন্ধ হওয়ার জোগাড়। ঘুমোতেও পারছেন না। ফলে সারদা-কাণ্ডে সিবিআইয়ের হাতে ধৃত তৃণমূল সাংসদ সৃঞ্জয় বসুকে সোমবার দুপুরে এসএসকেএম হাসপাতালে কার্ডিওলজি বিভাগের কেবিনে ভর্তি করা হল।\nসিবিআই জেরা করতে পারে, এমন আশঙ্কা তৈরি হওয়ার পরে মিন্টো পার্কের এক বেসরকারি হাসপাতালে ভর্তি হন মন্ত্রী মদন মিত্র। সেখান থেকে চলে যান এসএসকেএমে। মদনবাবু গত সপ্তাহে এসএসকেএম থেকে ছাড়া পেয়ে বাড়ি ফিরেছেন। অন্য দিকে সৃঞ্জয়বাবু দিন দু’য়েক আগে আদালতে আবেদন করে বলেছিলেন, তাঁর বয়স কম, বিস্তর শারীরিক সমস্যাও রয়েছে। তাই তাঁকে যেন গৃহবন্দি করে রাখা হয়। এর পরেই তাঁর এসএসকেএম গমন।\nসৃঞ্জয়বাবু কতটা অসুস্থ? কেন ভর্তি করা হল? হাসপাতাল কর্তৃপক্ষের তরফে বিশেষ স্পষ্ট উত্তর মেলেনি। এসএসকেএমের সুপার দীপাঞ্জন বন্দ্যোপাধ্যায় বলেন, “উনি ভর্তি হয়েছেন জানি। তবে কী হয়েছে বলতে পারব না। খোঁজ নিইনি।” তা হলে কি হাসপাতালের প্রশাসনিক প্রধানকে অন্ধকারে রেখেই সাংসদকে ভর্তি করা হল? সুপারের জবাব, “মেডিক্যাল বোর্ড করে দিয়েছি। তারাই দেখবে, কী হয়েছে।” এসএসকেএম-সূত্রের খবর: ওই বোর্ডে আছেন হৃদ্রোগ-বিশেষজ্ঞ শিবানন্দ দাস, এন্ডোক্রিনোলজি’র শুভঙ্কর চৌধুরী, বক্ষ বিভাগের সোমনাথ কুণ্ডু, মেডিসিনের নির্মলেন্দু সরকার, অস্থি বিভাগের আনন্দকিশোর পাল ও নিউরোলজি’র অসিত সেনাপতি। সৃঞ্জয়বাবু ভর্তি রয়েছেন শিবানন্দবাবুর তত্ত্বাবধানে। প্রশ্ন করলে তিনি বলেন, “আমি রোগীকে পরীক্ষা করেছি। আমার যা মত, সুপারকে জানিয়েছি। তাঁর থেকে জেনে নিন। আমি কিছু বলতে পারব না।”\nপিজি-র খবর, বেলা ১২টা নাগাদ সৃঞ্জয়বাবু ভর্তি হন। হাসপাতালের অধ্যক্ষ প্রদীপ মিত্র জানান, উনি মরবিড ওবেসিটি-র রোগী। অত্যধিক ওজন। সঙ্গে ডায়াবেটিস, হাইপারটেনশন রয়েছে, ঘাড়ে স্পন্ডিলোসিস। দীর্ঘদিন হার্টের সমস্যায় ভুগছেন। “এই ধরনের রোগীদের সামান্য শারীরিক সমস্যা শুরু হলেই সাবধান হওয়া উচিত। কারণ, যখন-তখন অবস্থা খারাপ হয়ে যেতে পারে।” বলছেন প্রদীপবাবু। ওঁর বক্তব্য, “সৃঞ্জয়বাবু সিবিআই-কে জানান, মাঝে-মধ্যে ব্ল্যাক আউট হয়ে যাচ্ছে। মাথা ঘুরছে। রক্তচাপও বেশ বেশি ১৫০/১১০।”\nএই সব লক্ষণ দেখেই কার্ডিওলজির ডাক্তারেরা ওঁকে ভর্তি করে নিয়েছেন বলে জানান অধ্যক্ষ। হাসপাতাল-সূত্রের খবর: সৃঞ্জয়বাবুর অবস্থা এখন স্থিতিশীল। স্বাভাবিক খাওয়া-দাওয়া করেছেন, কেবিনের চিকিৎসা-কর্মীদের সঙ্গে গল্প-গাছাও করেছেন। অক্সিজেন দিতে হয়নি। ইসিজি, এক্স-রে, ইকো এবং কিছু রুটিন রক্ত-পরীক্ষা হয়েছে।\nSaradha Scam Srinjoy Bose Sskm Cbi Hospitalized TMC MP Arrested Chit Fund State News Online News


বাঁশখালীতে শ্রমিক হত্যার মোড় ঘোরাতে মামুনুল নাটক সাজানো হয়েছে : মোমিন মেহেদী - শুভ সকাল\nHome জাতীয় বাঁশখালীতে শ্রমিক হত্যার মোড় ঘোরাতে মামুনুল নাটক সাজানো হয়েছে : মোমিন মেহেদী\nবাঁশখালীতে শ্রমিক হত্যার মোড় ঘোরাতে মামুনুল নাটক সাজানো হয়েছে : মোমিন মেহেদী\nচট্টগ্রাম জেলার বাঁশখালীতে ৫ জন শ্রমিক হত্যার মোড় ঘোরাতে মামুনুল নাটক সাজানো হয়েছে বলে মন্তব্য করেছেন নতুনধারা বাংলাদেশ (এনডিবি)’র চেয়ারম্যান মোমিন মেহেদী। তিনি বললেন, এসব বাদ দিয়ে করোনা পরিস্থিতিতে জনগনের খাদ্য-বস্ত্র-বাসস্থান-চিকিৎসা-শিক্ষা ও নিরাপত্তা নিশ্চিত করুন। না হলে লকডাউন ভেঙ্গে গণভবনে গিয়ে আমজনতা আবাস গড়বে।\nরবিবার ১৮ এপ্রিল সন্ধ্যায় অনুষ্ঠিত প্রতিবাদ ও প্রদীপপ্রজ্জ্বলনে নতুনধারা বাংলাদেশ (এনডিবি)’র চেয়ারম্যান মোমিন মেহেদী এসব কথা বলেন। এসময় বক্তব্য রাখেন প্রেসিডিয়াম মেম্বার অধ্যাপক শুভঙ্কর দেবনাথ, সিনিয়র ভাইস চেয়ারম্যান শান্তা ফারজানা, ভাইস চেয়ারম্যান চন্দন সেনগুপ্ত, সদস্য জোবায়ের মাতুব্বর, কন্ঠশিল্পী মো. শরীফ প্রমুখ ।\nএসময় বক্তারা আরো বলেন, নির্মম মহামারিতে শ্রমিকের বুকে চালানোর মত জঘণ্য কাজটি কারা করেছে? কেন করেছে? তার সুষ্ঠু তদন্ত নতুন প্রজন্মের প্রতিনিধিরা চায়। রমজান মাসে শ্রমিকদের জন্য খাদ্য-বাসস্থান নিশ্চিত না করে উল্টো জীবনরোধের এই লকডাউন না দিয়ে পরিকল্পিতভাবে বাংলাদেশের মাটি ও মানুষের জন্য সরকারকে এখনই কার্যত পদক্ষেপ গ্রহণ করতে হবে। একই সাথে নিহত শ্রমিকদের পরিবারকে কমপক্ষে ৫০ লক্ষ টাকা করে ক্ষতিপূরণ দেয়ার দাবি জানান নেতৃবৃন্দ।\nইপিজেডে নির্দয় ভাবে কেটে ফেলা হলো বহু বছরের পুরনো প্রবীন বটগাছটি\nশতাধিক পথচারী রোজাদারদের মাঝে সেহরি বিতরণ টিপিবি চট্টগ্রাম শাখার


বৃহদারণ্যক-উপনিষদ: প্রথম অধ্যা, চতুর্থ ব্রহ্মণ - প্রাথমিক উৎস\n১. শুরুতে এটি ছিল একাকী, একজন ব্যক্তির আকারে (পুরুষ)। তিনি চারদিকে তাকাতে নিজের স্ব ছাড়া আর কিছুই দেখেন নি। তিনি প্রথমে বললেন,?এই আমি;? তাই তিনি নামেই আমি হয়ে গেলাম। অতএব, এখনই যদি কোনও লোককে জিজ্ঞাসা করা হয় তবে তিনি প্রথমে বলেন ,?এই আমি,? এবং তার পরে অন্য নামটি উচ্চারণ করে। আর এই সমস্ত কিছুর পূর্বে তিনি (নফস) সমস্ত কুফল পোড়ালেন, সুতরাং তিনি ছিলেন একজন ব্যক্তি (পুর-উষা)। নিশ্চয় যে এ বিষয়টি জানে, সে তার সামনে থাকা সকলকে পুড়িয়ে দেয় down\n২. তিনি ভয় পেয়েছিলেন এবং তাই যে কেউ নিঃসঙ্গ ভয় করে। সে ভেবেছিলো, ?আমার ছাড়া আর কিছুই না থাকায় কেন ভয় করব?? সেখান থেকে তাঁর ভয় কেটে গেল। তার কীসের জন্য ভয় করা উচিত ছিল? সত্যই ভয় এক সেকেন্ড থেকেই উদ্ভূত হয়।\n৩. কিন্তু সে কোন আনন্দই করতে পারেনি। অতএব যে ব্যক্তি নিঃসঙ্গ থাকে সে আনন্দ পায় না। তিনি একটি দ্বিতীয় জন্য শুভেচ্ছা। তিনি একসাথে পুরুষ এবং স্ত্রী হিসাবে বড় ছিল। এরপরে তিনি এটিকে দুটি (প্যাট) পড়ার জন্য নিজের করে তুললেন এবং সেখান থেকে স্বামী (পাটি) এবং স্ত্রী (পাটনি) জন্মগ্রহণ করলেন। সুতরাং যজ্ঞবল্ক্য বলেছেন:?আমরা দুজন অর্ধেক শেলের মতো (আমাদের প্রত্যেকে) এইভাবে রয়েছি।? সুতরাং সেখানে যা অকার্যকর ছিল তা স্ত্রী পূরণ করে। তিনি তাকে জড়িয়ে ধরেছিলেন এবং পুরুষদেরও জন্ম হয়েছিল।\n৪. সে ভেবেছিল,?আমাকে নিজের থেকে উত্পন্ন করার পরে তিনি কীভাবে আমাকে আলিঙ্গন করতে পারেন? আমি নিজেকে লুকিয়ে রাখব।?\n1/4 কাপ টেবিল চামচ সমান\nতারপরে তিনি একটি গাভী হয়ে উঠলেন, অন্যটি ষাঁড় হয়ে তাকে জড়িয়ে ধরল, এবং তাই গরু জন্মেছিল। একটি ঘোড়ায় পরিণত হয়েছিল, অন্যটি একটি স্টলিয়ন; একটি পুরুষ গাধা, অন্যটি একটি গাধা। তিনি তাকে আলিঙ্গন করেছিলেন এবং তাই এক-পশুর প্রাণী জন্মগ্রহণ করেছিল। একটি ছিল ছাগল, অন্যটি ছাগল; একটি হ'ল স্ত্রীলোক, অন্যটি একটি ভেড়া। তিনি তাকে জড়িয়ে ধরেছিলেন এবং তাই ছাগল এবং ভেড়া জন্মগ্রহণ করেছিলেন। এবং এইভাবে তিনি পিঁপড়ীর নীচে জোড়ায় বিদ্যমান সমস্ত কিছু তৈরি করেছিলেন।\n৫. তিনি জানতেন,?আমি আসলেই এই সৃষ্টি, কারণ আমি এগুলি সৃষ্টি করেছি।? অতএব তিনিই সৃজনে পরিণত হয়েছিলেন, এবং যিনি জানেন এটি তাঁর সৃষ্টিতেই বাস করে।\nNext. এরপরে সে এইভাবে ঘষে আগুনের জন্ম দেয়। মুখ থেকে, আগুনের গর্ত থেকে এবং হাত থেকে তিনি আগুনের সৃষ্টি করেছিলেন। তাই মুখ এবং হাত উভয়ই চুল ছাড়াই ভিতরে থাকে, কারণ আগুনের গর্ত চুল ছাড়াই ভিতরে থাকে।\nএবং যখন তারা বলে ,?এটিকে কোরবানি বা সেই দেবতার কাছে কোরবানি,? প্রত্যেক godশ্বরই তাঁর প্রকাশ, কারণ তিনিই সমস্ত উপাস্য।\nএখন যা কিছু আর্দ্র তা বীজ থেকে সৃষ্টি করেছেন; এই সোমা। এখনও পর্যন্ত এই মহাবিশ্ব খাদ্য বা ভোজন হয়। সোমা হ'ল খাদ্য, অগ্নি ভক্ষক। এটি ব্রাহ্মণের সর্বোচ্চ সৃষ্টি, যখন তিনি তাঁর উত্তম অংশ থেকে দেবতাদের সৃষ্টি করেছিলেন এবং তিনি যখন (তখন) নশ্বর ছিলেন, তখনই অমর সৃষ্টি করেছিলেন। সুতরাং এটি ছিল সর্বোচ্চ সৃষ্টি। এবং যিনি এটি জানেন, তিনি নিজের সর্বোচ্চ সৃষ্টিতে এটি বাস করেন।\nNow. এখন এই সমস্ত তখন অনুন্নত ছিল। এটি ফর্ম এবং নাম দ্বারা বিকাশ লাভ করেছে, যাতে কেউ বলতে পারে ,?তিনি, তাই বলা হয়, যেমন একটি।? সুতরাং বর্তমানে এই সমস্ত কি নাম এবং ফর্ম দ্বারা বিকাশ করা হয়েছে, যাতে কেউ বলতে পারে ,?তিনি, তাই বলা হয়, যেমন একটি।?\nতিনি (ব্রাহ্মণ বা স্ব) আঙ্গুলের নখের একদম পরামর্শে সেখানে প্রবেশ করেছিলেন, একটি রেজারকে একটি রেজারের ক্ষেত্রে লাগানো হতে পারে, বা আগুনের জায়গায় আগুনের মতো হতে পারে।\nতাকে দেখা যায় না, কারণ কেবলমাত্র শ্বাস নেওয়ার সময়, তিনি নাম দিয়ে শ্বাস নেন; যখন কথা বলছেন, নাম দিয়ে ভাষণ দিন; নাম দেখলে চোখ; শ্রবণ যখন, নাম দ্বারা কান; যখন চিন্তা, নাম দ্বারা মন। এগুলি কেবল তাঁর অভিনয়ের নাম। আর যে ব্যক্তি তাকে এক বা অন্যরূপে উপাসনা করে, সে তাকে চেনে না, কেননা সে একা বা অন্যের (ভবিষ্যদ্বাণীক) দ্বারা এ থেকে পৃথক (যদি যোগ্য হয়)। লোকেরা তাঁকে আত্ম হিসাবে উপাসনা করুক, কারণ আত্মায় এগুলি এক। এই স্ব হ'ল সবকিছুর পদাঙ্ক, কারণ এর মাধ্যমেই সমস্ত কিছু জানেন। যেহেতু কেউ কী হারিয়েছিল তার পদক্ষেপে আবার খুঁজে পেতে পারে, সুতরাং যিনি এটি জানেন তিনি গৌরব এবং প্রশংসা খুঁজে পান।\n৮. এটি আমাদের চেয়ে নিকটতম, এই নফস পুত্রের চেয়ে প্রিয়, সম্পদের চেয়ে প্রিয়, অন্য সকলের চেয়ে প্রিয় de\nআর যদি কেউ এমন কাউকে বলে থাকে যে নিজেকে আত্মপ্রিয়ের চেয়ে অন্যটি ঘোষণা করে যে সে তার প্রিয়তমটি হারাবে তবে খুব সম্ভবত এটিই ঘটত। সে একা প্রিয় হিসাবে আত্মার উপাসনা করুক। যে ব্যক্তি একাকী প্রিয় হিসাবে আত্মাকে উপাসনা করে, তার ভালবাসার উদ্দেশ্যটি কখনও বিনষ্ট হয় না।\n9. এখানে তারা বলে:?পুরুষরা যদি মনে করে যে ব্রাহ্মণ জ্ঞানের দ্বারা তারা সব কিছু হয়ে যাবে, তবে ব্রাহ্মণ কী জানতেন, কোথা থেকে এই সমস্ত ছড়িয়ে পড়ে??\n১০. সত্যই প্রথমদিকে ব্রাহ্মণ ছিলেন, ব্রাহ্মণ কেবল তাঁরই জানতেন, বলছিলেন?আমি ব্রাহ্মণ।? এটি থেকে এই সমস্ত উদ্দীপনা। এইভাবে, দেব যা কিছু জাগ্রত হয়েছিল (যাতে ব্রাহ্মণকে জানতে পারে) তিনি সত্যই সেই (ব্রাহ্মণ) হয়েছিলেন; theষিস এবং পুরুষদের ক্ষেত্রেও একই রকম। Sawষীবামদেব তা দেখে বুঝতে পেরেছেন, গান করছেন,?আমি মনু (চাঁদ) ছিলাম, আমি সূর্য ছিলাম।? সুতরাং এখন তিনিও যে এইভাবে জানেন যে তিনি ব্রাহ্মণ, তিনি এই সমস্ত কিছু হয়ে গেছেন এবং দেবগণও এটিকে আটকাতে পারবেন না, কারণ তিনি নিজেই তাদের আত্ম।\nএখন যদি কোনও মানুষ অন্য দেবতার উপাসনা করে, দেবতাকে একজন এবং সে অন্য বলে মনে করে তবে সে জানে না। তিনি দেবগণের জন্য জন্তুর মতো। প্রকৃতপক্ষে, যতগুলি প্রাণী একটি মানুষকে পুষ্ট করে তোলে, তেমনি প্রতিটি মানুষ দেবকে পুষ্ট করে। যদি কেবল একটি প্রাণীকে নিয়ে যায় তবে তা আনন্দদায়ক নয়; আরও কত কি নেওয়া হয় যখন! সুতরাং দেবগণের পক্ষে পুরুষদের এটি জানা উচিত নয়।\n১১. সত্যই প্রথমদিকে ব্রাহ্মণ ছিলেন একমাত্র। যে এক হচ্ছে, যথেষ্ট শক্তিশালী ছিল না। এটি এখনও আরও দুর্দান্ত ক্ষত্র (শক্তি) তৈরি করেছে, যেমন। দেবগণ, ইন্দ্র, বরুণ, সোম, রুদ্র, পরগণ্য, যম, মৃত্যু, ইসানার মধ্যে সেই ক্ষত্র (শক্তি)। তাই ক্ষত্রের বাইরে আর কিছু নেই, আর তাই রাগসূত্রে ত্যাগের সময় ব্রাহ্মণ ক্ষত্রিয়ের নীচে বসে আছেন। তিনি একাই ক্ষত্রকে সেই গৌরব দান করেন। তবে ব্রাহ্মণ (তবুও) ক্ষত্রের জন্মস্থান। সুতরাং কোনও রাজা উন্নীত হলেও তিনি ব্রহ্মের নীচে নিজের জন্মস্থান হিসাবে বসে আছেন the যে তাকে আহত করে, তার নিজের জন্মস্থানটি আহত করে। সে আরও খারাপ হয়ে যায়, কারণ সে নিজের থেকে আরও ভাল একজনকে আহত করেছে।\n12. তিনি যথেষ্ট শক্তিশালী ছিল না। তিনি ভিস (লোক) তৈরি করেছিলেন, দেবদের ক্লাস যাদের তাদের বিভিন্ন আদেশ অনুসারে ভাসুস, রুদ্রস, আদিত্য, ভিজ দেবস, মারুতস বলে।\n13. তিনি যথেষ্ট শক্তিশালী ছিল না। তিনি সুদ্র রঙ (বর্ণ) তৈরি করেছেন, পুশান হিসাবে (পুষ্টিবিদ হিসাবে)। এই পৃথিবী নিঃসন্দেহে পুশান; কারণ পৃথিবী যা কিছু তা-ই পুষ্ট করে।\n14. তিনি যথেষ্ট শক্তিশালী ছিল না। তিনি এখনও আরও সেরা আইন (ধর্ম) তৈরি করেছিলেন। আইন ক্ষত্রের ক্ষত্র (শক্তি), সুতরাং আইনটির চেয়ে উচ্চতর কিছুই নেই। এর পরেও একজন দুর্বল লোক একজন রাজার সাহায্যে শরীয়তের সাহায্যে শক্তিশালী শাসন করে। সুতরাং আইনকেই সত্য বলা হয়। আর যদি কোন ব্যক্তি সত্যকে ঘোষণা করে তবে তারা বলে যে সে বিধান ঘোষণা করে; এবং যদি তিনি আইন ঘোষণা করেন, তারা বলে যে সে সত্যটি ঘোষণা করে। সুতরাং উভয় একই।\n15. এরপরে এই ব্রাহ্মণ, ক্ষত্র, ভিস এবং সুদ্র রয়েছে। যে দেবগণের মধ্যে ব্রাহ্মণ কেবল অগ্নি (অগ্নি) হিসাবে উপস্থিত ছিলেন, পুরুষদের মধ্যে ব্রাহ্মণ হিসাবে ছিলেন, (divineশিক) ক্ষত্রিয়ের মাধ্যমে ক্ষত্রিয় ছিলেন, (divineশিক) বৈষ্যের মধ্য দিয়ে বৈশ্য ছিলেন, (divineশিক) সুদর মাধ্যমে সুদ্রা ছিলেন। তাই লোকেরা কেবল অগ্নির (বলিদানের আগুন) মাধ্যমে দেবদের মধ্যে তাদের ভবিষ্যতের অবস্থা কামনা করে; এবং ব্রাহ্মণের মধ্য দিয়ে পুরুষদের মধ্যে, কারণ এই দুটি রূপেই ব্রাহ্মণের অস্তিত্ব ছিল।\nমানুষের রক্তের ধরন কি\nএখন যদি কোনও মানুষ তার আসল ভবিষ্যৎ জীবন (নিজের মধ্যে) না দেখে এই জীবন ত্যাগ করে তবে সে আত্ম, যা জানা যায় না, তাকে গ্রহণ করে না এবং আশীর্বাদ করে না, যেন বেদ পড়েনি, বা মনে হয় একটি ভাল কাজ করা হয়নি। বরং, যদি কেউ (স্ব) না জেনেও পৃথিবীতে কিছু বড় পবিত্র কর্ম সম্পাদন করে তবে শেষ পর্যন্ত তার জন্য এটি ধ্বংস হয়ে যায়। একজন মানুষ কেবল তাঁর সত্যিকারের অবস্থা হিসাবে আত্মার উপাসনা করুন। যদি কোন ব্যক্তি কেবল আত্মকেই তার সত্যিকারের অবস্থা হিসাবে উপাসনা করে তবে তার কাজ নষ্ট হয় না, কারণ যা কিছু সে চায় সে তা থেকে লাভ করে।\n১.. নিঃসন্দেহে এই আত্মা (অজ্ঞ লোকের) সমস্ত জীবের জগৎ। মানুষ যতক্ষণ ত্যাগ ও ত্যাগ স্বীকার করে, সে দেবগণের জগত; যতদূর পর্যন্ত তিনি স্তবগুলি পুনরাবৃত্তি করেছেন, এবং সি, তিনি isষিদের জগত; যতদূর তিনি পিতৃপুরুষকে কেক অফার করেন এবং সন্তান গ্রহণের চেষ্টা করেন, তিনি পিতৃগণের বিশ্ব; যতক্ষণ না সে মানুষকে আশ্রয় দেয় এবং খাবার দেয়, সে মানুষের দুনিয়া; যতক্ষণ না তিনি প্রাণীদের জন্য চারণ ও জল খুঁজে পান, তিনিই প্রাণীদের জগত; যতক্ষণ চতুর্থাংশ, পাখি, এমনকি পিঁপড়েরা তাঁর বাড়িতে থাকে, তিনিই তাদের বিশ্ব। এবং প্রত্যেকে যেমন নিজের পৃথিবীর আহত না হওয়ার ইচ্ছা করে, তেমনি সমস্ত প্রাণীরাও এই কামনা করে যে যাকে এ জানে সে যেন আহত না হয়। নিশ্চয় এটি জ্ঞাত এবং ভাল যুক্তিযুক্ত।\n১.. শুরুতে এটি কেবল আত্মা ছিলেন। সে চেয়েছিল,?আমার জন্য একজন স্ত্রী থাকুক যেন আমার সন্তান হয় এবং আমার জন্য ধন-সম্পদ থাকে যাতে আমি বলি উত্সর্গ করতে পারি।? নিশ্চয় এটি সম্পূর্ণ ইচ্ছা এবং আরও কিছু কামনা করলেও সে তা পাবে না। সুতরাং এখন কি একাকী ব্যক্তি ইচ্ছা করে,?আমার জন্য একজন স্ত্রী থাকুক যেন আমার সন্তান হয় এবং আমার জন্য ধন-সম্পদ থাকে যাতে আমি বলি উত্সর্গ করতে পারি।? এবং এতক্ষণ যেহেতু সে এই দুটি জিনিসই গ্রহণ করে না, সে মনে করে যে সে অসম্পূর্ণ। এখন তার সম্পূর্ণতা (নীচে তৈরি করা হয়েছে): মন তার স্ব (স্বামী); স্ত্রীর কথা বলুন; সন্তানের শ্বাস; দুনিয়াগত সমস্ত সম্পদ চোখই তার জন্য রয়েছে, কারণ সে তা চোখ দিয়ে খুঁজে পেয়েছে, কানটি তাঁর divineশ্বরিক সম্পদ, কারণ তিনি তা কান দিয়ে শোনেন। দেহ (আত্মমান) তার কাজ, কারণ দেহের সাথে তিনি কাজ করেন। এই পাঁচগুণ কোরবানি, কেননা পাঁচগুণ হ'ল প্রাণী, পঞ্চগুণ লোক, যা যা আছে তার চেয়ে পাঁচগুণ। যে এই বিষয়টি জানে, সে এই সব অর্জন করে।\nতৃতীয় ব্রাহ্মণ প্রথম অধ্যা পঞ্চম ব্রহ্মণ\nবৃহদারণ্যক-উপনিষদ: প্রথম অধ্যা, তৃতীয় ব্রাহ্মণ বৃহদারণ্যক-উপনিষদ: প্রথম অধ্যা, প্রথম ব্রাহ্মণ বৃহদারণ্যক-উপনিষদ: প্রথম অধ্যা, পঞ্চম ব্রাহ্মণ .কম / টি / রিল / উপনিষদ / বৃহদারণ্যক ১-৪ এইচটিএমএল\nহারমান মাইয়ার ব্যবসা ক্যান্ডি হৃদয়ের সাথে বানান প্রেম: কথোপকথনের হৃদয়ের বাক্যাংশগুলির ইতিহাস 1968: একটি তুষারপাতের নাম কিলি প্রাথমিক উৎস\nআমেরিকান রাজ্যের মানচিত্র\nমধ্যপ্রাচ্যের এশীয় মানচিত্র\nc.s. লুইস ইনস্টিটিউট\nব্রিটিশ কলাম্বিয়া কানাডা মানচিত্র\n5 এর শক্তি 6\n1965 সালে ন্যূনতম মজুরি কত ছিল


মশক নিধনে চসিক’র ক্রাশ প্রোগ্রাম শুরু - Suprobhat Bangladesh\nমশক নিধনে চসিক’র ক্রাশ প্রোগ্রাম শুরু\nবৃহস্পতিবার, মে ১৪, ২০২০; সময় : ৪:১৪ অপরাহ্ণ\nচান্দগাঁওয়ে চসিকের মশক নিধন ক্রাশ প্রোগ্রামের উদ্বোধন করছেন মেয়র আ জ ম নাছির উদ্দীন\nমশকমুক্ত পরিষ্কার-পরিচ্ছন্ন নগরী গড়ার লক্ষে নগরীর ৪১টি ওয়ার্ডে ক্রাশ প্রোগ্রাম শুরু করেছে চট্টগ্রাম সিটি কর্পোরেশন। ১৪ মে নগরীর চান্দগাঁও ‘বি’ ব্লক মসজিদের সামনে ওষুধ ছিটিয়ে কার্যক্রম উদ্বোধন করেন চট্টগ্রাম সিটি কর্পোরেশনের মেয়র আ জ ম নাছির উদ্দীন।\nউদ্বোধনকালে মেয়র বলেন, সমন্বিত মশক নিধন ব্যবস্থাপনার আওতায় প্রথম পদক্ষেপটি হচ্ছে পরিবেশগত ব্যবস্থাপনা। চারপাশের যেসব জায়গায় এডিস মশা জন্মায়, সেসব জায়গায় যাতে এডিস মশা জন্মাতে না পারে, সে ব্যাপারে সকলকে সচেতন হতে হবে।\nআবহাওয়াগত কারণে নগরীতে এখন মশার উপদ্রব বেড়েছে। এই ক্রাশ প্রোগ্রামের মাধ্যমে প্রতি ওয়ার্ডের ঝোঁপঝাঁড় পরিষ্কার ও নালায় যেখানে মশার জন্ম হয় সেখানে ওষুধ ছিটানো হবে। ক্রাশ প্রোগ্রাম ছাড়াও চসিকের নিয়মিত কার্যক্রমের মধ্যে প্রতিদিন মশক নিধন স্প্রে কার্যক্রম চলমান রয়েছে।\nসিটি মেয়র বলেন, আমাদের যে পরিমাণ মশা ধ্বংসকারী ওষুধ আছে এই ওষুধের সদ্ব্যবহারের মাধ্যমে প্রাপ্তবয়স্ক মশা নিধনের জন্য এডাল্টিসাইড এবং মশার লার্ভা (ডিম) ধ্বংসের জন্য লার্ভিসাইড ওষুধ ছিটানো হবে। ডেঙ্গুসহ মশাবাহিত রোগ প্রতিরোধে নগরবাসীর সহযোগিতা কামনা করেন মেয়র।\nমেয়র আরো বলেন, বাসা-বাড়ি, ছাদ-আঙিনা নিজ নিজ উদ্যোগে পরিস্কার-পরিচ্ছন্ন রাখতে হবে। করোনা মহামারির এ সময় মশাবাহিত ডেঙ্গু জ্বরের প্রাদুর্ভাব ঘটতে পারে বলে বিভিন্ন মাধ্যমে প্রকাশ হচ্ছে। মশা থেকে মুক্তি পেতে সামাজিক সচেতনতাও জরুরি প্রয়োজন। করোনা ভাইরাস মহামারীর কারণে সারা দেশে সবকিছু বন্ধ রয়েছে, থমকে আছে সকল প্রকার অর্থনৈতিক কর্মকা-। অর্থনীতির চাকা বন্ধ থাকায় প্রান্তিক মানুষের জীবনের স্রোতও যেন থমকে গেছে। জীবন অবশ্যই আগে। কারণ, জীবন না থাকলে জীবিকার কোন প্রশ্নই আসে না। তবে জীবিকা না থাকলে জীবন টিকবে কি করে? তার মানে, মহামূল্যবান জীবনকে রক্ষা করতেই জীবিকাই একমাত্র অক্সিজেন। উভয়ে উভয়ের পরিপূরক বলে মন্তব্য করেন তিনি। প্রধানমন্ত্রীর চিন্তা মহামারীর আঘাতে ক্ষুধায় যেন মানুষ না মরে। যতদিন যাবত এর টিকা আবিস্কার না হচ্ছে ততদিন সতর্কতামূলক পদক্ষেপের মাধ্যমে সংক্রমণ নিয়ন্ত্রণে রাখার কোনো বিকল্প নেই।\nএ সময় উপস্থিত ছিলেন কাউন্সিলর শৈবাল দাশ সুমন, মো. সাইফুদ্দিন খালেদ সাইফু, চসিক প্রধান পরিচ্ছন্ন কর্মকর্তা শেখ শফিকুল মান্নান সিদ্দিকী, উপ-প্রধান পরিচ্ছন্ন কর্মকর্তা মোরশেদুল আলম চৌধুরী প্রমুখ। বিজ্ঞপ্তি\nপূর্ববর্তী নিবন্ধগভীর বঙ্গোপসাগরে লঘুচাপ\nপরবর্তী নিবন্ধজাতীয় অধ্যাপক ড. আনিসুজ্জামানের মৃত্যুতে প্রিমিয়ার ও ইডিইউ’র শোক


কোয়ান্টাম কম্পিউটার এবং একটি সাধারণ কম্পিউটার, এর সুবিধা এবং অসুবিধাগুলির মধ্যে পার্থক্য কী তা ব্যাখ্যা করতে পারেন? ২০২০\nকোয়ান্টাম কম্পিউটার এবং একটি সাধারণ কম্পিউটার, এর সুবিধা এবং অসুবিধাগুলির মধ্যে পার্থক্য কী তা ব্যাখ্যা করতে পারেন?\nআমি কোয়ান্টাম কম্পিউটার কীভাবে মৌলিক কোয়ান্টাম মেকানিক্সের দৃষ্টিকোণ থেকে কাজ করে তা বোঝানোর চেষ্টা করব। বিশেষত, আমি কিছু পরিমাণে কোয়ান্টাম মেকানিক্স বুঝতে পারি এবং কোয়ান্টাম কম্পিউটার কী তা আমি জানি, তাই তারা সম্ভবত কীভাবে কাজ করতে পারে তা এটি ছড়িয়ে দেওয়ার চেষ্টা করব।\nএকটি কোয়ান্টাম কম্পিউটারে কুইবিট ব্যবহার করা হয়, যা কোয়ান্টাম বিট। কিউবিটগুলি পরিমাপের সময় অবধি দুটি পরিমাপের রাজ্যের একটি সুপারপজিশনে উপস্থিত থাকতে পারে। ক্লাসিকাল বিটের মতো পরিমাপ দুটি সম্ভাব্য মানের একটির ফলন করে।\nকোয়ান্টাম যুক্তিতে কোয়েটগুলি পরিমাপ না করে ম্যানিপুলেট করতে সক্ষম হওয়া রয়েছে। এটিতে একক কুইটসের সুপারপজিশনের হেরফের পাশাপাশি কোয়েটগুলির মধ্যে মিথস্ক্রিয়া রয়েছে। এই সমস্ত মিথস্ক্রিয়াগুলিকে একক হিসাবে অভিহিত করা হয়, কারণ এগুলি হ্যামিলটোনীয় অপারেটর দ্বারা বর্ণিত হতে পারে যা কোনও তথ্যের ক্ষতি ছাড়াই সময়ে কোয়ান্টাম রাষ্ট্রের বিবর্তন করে।\nএকটি কোয়ান্টাম অ্যালগরিদম বেশ কয়েকটি ইনপুট কুইবিট নেয়, যা একসাথে প্রাথমিক কোয়ান্টাম তরঙ্গ ফাংশনকে উপস্থাপন করে। অ্যালগরিদম কোয়ান্টাম লজিক উপাদানগুলির বিন্যাসে এনকোড করা থাকে, যা নির্ধারণ করে যে কোয়ান্টাম তরঙ্গসংশ্লিষ্ট সময়ে কীভাবে বিবর্তিত হয়। তরঙ্গসংশ্লিষ্ট সমস্ত গেটের অতীতে বিকশিত হয়ে গেলে আপনি আউটপুটটি পড়তে পারেন, যা প্রতিটি কুইবিটকে দুটি বাইনারি অবস্থার মধ্যে একটিতে বিভক্ত করে।\nসামগ্রিকভাবে, একটি কোয়ান্টাম কম্পিউটার একটি ডিভাইস যা একটি নির্দিষ্ট কোয়ান্টাম তরঙ্গসংশ্লিষ্ট গ্রহণ করে এবং নির্দিষ্ট হ্যামিলটোনীয় অ্যালগোরিদম অনুসারে এটিকে বিকশিত করে যাতে চূড়ান্ত রাষ্ট্র পরিমাপ কাঙ্ক্ষিত দ্রবণে ভেঙে যায়। গড় পরিমাপের ফলাফল নির্ধারণের জন্য সাধারণত আপনাকে বহুবার বিবর্তন চালাতে হবে যা পছন্দসই আউটপুট হওয়া উচিত।\nপৃথিবীতে কীভাবে এই সমস্ত কাজ করছে?\nকৌশলটি কোয়ান্টাম রাষ্ট্রের বিবর্তনে রয়েছে। অ্যালগরিদম সংজ্ঞায়িত গেটগুলির বিন্যাস যৌক্তিক সিদ্ধান্তের একটি নেটওয়ার্ককে সংজ্ঞায়িত করে। তবে কোয়ান্টাম মেকানিক্স সমস্ত সিদ্ধান্ত একবারে নেওয়ার অনুমতি দেয়। কিছু সিদ্ধান্ত ভাল এবং কিছু খারাপ। ভাল সিদ্ধান্তগুলি গঠনমূলকভাবে হস্তক্ষেপ করা উচিত, যখন খারাপ সিদ্ধান্তগুলি ধ্বংসাত্মকভাবে হস্তক্ষেপ করে। তবে এর অর্থ হ'ল প্রতিবার অ্যালগরিদম চালানোর সময় সমস্ত সিদ্ধান্ত নেওয়া এবং পরীক্ষা করা হচ্ছে। এটি সম্ভাব্য গতির উত্স। বিপরীতে, একটি শাস্ত্রীয় কম্পিউটারকে সুনির্দিষ্ট সিদ্ধান্ত নিতে হয় যে একবারে একটিমাত্র সম্ভাব্য সিদ্ধান্ত গাছ পরীক্ষা করা যায়।\nএকটি কোয়ান্টাম কম্পিউটার ল্যাঙ্গরজিয়ান বা পাথ ইন্টিগ্রাল পদ্ধতির দিক থেকে ভালভাবে বোঝা যেতে পারে। ল্যাঙ্গরজিয়ান পদ্ধতি দেখায় যে তরঙ্গসংশ্লিষ্ট বিবর্তনটি অনন্য, তবে সমস্ত সম্ভাব্য পাথের যোগফল হিসাবে বিবেচনা করা যেতে পারে যেখানে সম্ভাব্য পথগুলি ধ্বংসাত্মকভাবে হস্তক্ষেপ করে সবচেয়ে সম্ভাব্য পথটি ফেলে। সংক্ষেপে সমস্ত সম্ভাবনা পরীক্ষা করা হয়।\nকোয়ান্টাম প্যারালালিজম বলতে এটাই বোঝায়। তবে কৌশলটি হ্যামিল্টোনীয়কে সংজ্ঞায়িত করা যা আপনি যে সমস্যার সমাধান করতে চান তার সাথে মিলে যায়। এটি কোয়ান্টাম অ্যালগরিদম এবং কার্যকরভাবে অ্যালগরিদমগুলি সন্ধান করা এটি অবশ্যই তুচ্ছ নয়। এই কারণেই কেবল কয়েকটি মুষ্টিমেয় কোয়ান্টাম অ্যালগোরিদম যেমন শোরের প্রাইম ফ্যাক্টরিং অ্যালগরিদম এবং গ্রোভারের অনুসন্ধান অ্যালগরিদম রয়েছে। কোয়ান্টাম সিমুলেশনগুলি আরও সোজা এগিয়ে রয়েছে কারণ আপনার কেবলমাত্র কোয়ান্টাম লজিকের উপর পছন্দসই হ্যামিল্টোনীয় মানচিত্র তৈরি করতে হবে।\nআশা করা যায় এটি কোয়ান্টাম কম্পিউটার কী এবং এটি কী নয় সে সম্পর্কে কিছু ধারণা দেয়।\nবর্তমানে একটি কোয়ান্টাম কম্পিউটার অনেক বেশি কোয়ান্টাম এবং অনেক কম কম্পিউটার, তবে এটি পরিবর্তন হতে পারে। একবার বিশাল কোয়ান্টাম কম্পিউটার আর্কিটেকচারগুলি বিকশিত হয়ে গেলে, আমি আশা করি উচ্চতর স্তরের প্রোগ্রামিং সরঞ্জামগুলিও বিকাশ লাভ করবে।\nকোয়ান্টাম কম্পিউটার প্রচলিত কম্পিউটারের থেকে এতটাই আলাদা যে এটি একটি আক্ষেপ যে আমরা তাদের জন্য একই শব্দটি ব্যবহার করি।\nকোয়ান্টাম কম্পিউটারগুলি নির্দিষ্ট কিছু গাণিতিক সমস্যাগুলি সমাধান করে যা অন্যথায় সমাধান করা অত্যন্ত কঠিন। তবে আপনি আমাকে আপনার প্রশ্নটি গাণিতিকভাবে তৈরি করতে সক্ষম হবেন।\nকনভেনশন কম্পিউটারগুলি হল যোগাযোগ এবং নিয়ন্ত্রণ ডিভাইস যা তাদের ক্রিয়াকলাপে অল্প অল্প গণিত ব্যবহার করে। তাদের প্রধান কাজ হ'ল ডেটা স্থানান্তর এবং রূপান্তর করা।


Publish: 1 month ago ( 1452)\nতথ্য ও সম্প্রচারমন্ত্রী ড. হাছান মাহমুদ বলেছেন, বিএনপি নেতা তারেক রহমানকে ফিরিয়ে আনার চেষ্টা করছে সরকার।\nএখানে প্রতিহিংসার কোনো কারণ নেই। তারেক রহমানের নির্দেশে বিএনপি দেশে আবারও একটি অরাজকতা সৃষ্টির চেষ্টা করছে। সে জন্য ঢাকা বিশ্ববিদ্যালয় ও সুপ্রিম কোর্টের সামনেও তাদের লেলিয়ে দেওয়া সন্ত্রাসীরা অরাজকতা তৈরির চেষ্টা করছে। তারেক রহমান নিজেই দণ্ডপ্রাপ্ত আসামি। তাকে কীভাবে দেশে ফিরিয়ে আনা যায় সে বিষয়টিও দেখছে সরকার। শুক্রবার (২৭ মে) বিকেল সাড়ে ৫টার দিকে কক্সবাজার সাংস্কৃতিক কেন্দ্রে আবৃত্তি উৎসবের উদ্বোধনী অনুষ্ঠানে যোগ দেওয়ার আগে তিনি এসব কথা বলেন।\nতথ্যমন্ত্রী বলেন, পদ্মা সেতু শুধু উন্নয়নযজ্ঞ নয়, এটি বাংলাদেশের সক্ষমতার প্রতীক। পদ্মা সেতু হওয়ায় বিএনপি ও ড. ইউনূসসহ ষড়যন্ত্রকারীদের গাত্রদাহ হচ্ছে। এটি নিয়ে এখন আর কেউ মুখ খোলেন না। কারণ স্বপ্নের পদ্মা সেতু উদ্বোধনের অপেক্ষায়। তিনি বলেন, দণ্ডপ্রাপ্ত আসামি বেগম খালেদা জিয়ার প্রতি সহানুভূতি দেখিয়ে প্রধানমন্ত্রী তাকে কারাগার থেকে বাড়িতে থাকার সুযোগ দিয়েছেন। কিন্তু তা নিয়ে বিএনপি নেতাকর্মীদের যে বক্তব্য, তা দেখে বেগম জিয়াকে পুনরায় কারাগারে পাঠানোর কথা গভীরভাবে ভাবা হচ্ছে।\nপদ্মা সেতু শুধু বিএনপির জ্বালা নয় এটি ড. ইউনূসসহ আরও অনেকের গাত্রদাহ জানিয়ে তিনি বলেন, মিথ্যাচার করে বিএনপি নেতারা পদ্মা সেতু নিয়ে যে কথা বলেছেন, তারা এখন আর মুখ খুলছেন না। কারণ তাদের মিথ্যাচার প্রমাণিত হয়ে গেছে। তাই তারা নতুন নতুন ষড়যন্ত্রের ফাঁদ খুঁজছেন। এ সময় কক্সবাজার- ৩ (সদর-রামু) আসনের সংসদ সদস্য সাইমুম সরওয়ার কমল, জেলা প্রশাসক মো. মামুনুর রশীদ, জেলা আওয়ামী লীগের সাধারণ সম্পাদক ও পৌর মেয়র মুজিবুর রহমান, কবি মুহাম্মদ নুরুল হুদাসহ অনেকে উপস্থিত ছিলেন।


‘বিগ বস’ এর ঘরে নিষিদ্ধ ঐশ্বরিয়া-রণবীর! | সংবাদ প্রবাহ\nপ্রচ্ছদ»এখনকার সংবাদ»‘বিগ বস’ এর ঘরে নিষিদ্ধ ঐশ্বরিয়া-রণবীর!\nছোট পর্দায় সালমান খানের সবচেয়ে বড় রিয়েলিটি শো ‘বিগ বস’-এর ঘরে আসতে ঐশ্বরিয়া ও রণবীর কাপুরকে নিষিধ করে দিয়েছেন সালমান। এ জুটির অভিনীত মুক্তির মিছিলে থাকা ছবি ‘অ্যায় দিল হ্যায় মুশকিল’ ছবির প্রচারণা করতে আসবেন ঐশ্বরিয়া ও রনবীর এমনটাই কথা ছিলো কিন্তু তাতে আপত্তি জানিয়েছেন সালমান খান নিজেই।\nছবির প্রচারনার মাধ্যমে ‘হাম দিল দে চুকে সনম’ (১৯৯৯) ছবির এই জুটিকে আবার একসঙ্গে দেখা যেতে পারে এমনটাই আশা করেছিলেন ভক্তরা। কিন্তু বিব্রতকর পরিস্থিতিতে পড়তে চান না বলে সেই সুযোগ রাখছেন না সল্লু।\nএদিকে, ঐশ্বরিয়া সম্প্রতি এক অনুষ্ঠানে বলেন সালমানের সাথে আবার অভিনয় করতে তার কোনো আপত্তি নেই তবে ব্যাচেলর বয় সালমানের এই সিদ্ধান্তের পর সে সম্ভবনাও পিছিয়ে গেলো।


আজ মঙ্গলবার, ২৬ সেপ্টেম্বর ২০১৭, ০৬:০৫:৫৪\nপ্রকাশিত : রবিবার, ০৪ জুন ২০১৭ ০৭:৫৩:১৯ অপরাহ্ন\nআগামী অর্থবছরের প্রস্তাবিত বাজেটের সবচেয়ে বেশি আলোচিত-সমালোচিত বিষয় ব্যাংক হিসাবের বর্ধিত আবগারি শুল্ক আরোপের সিদ্ধান্ত বাতিলের দাবি জানিয়েছে ক্ষমতাসীন জোট ১৪ দল। বাজেট প্রস্তাবের তিন দিনের মাথায় ধানমন্ডিতে আওয়ামী লীগ সভাপতি রাজনৈতিক কার্যালয়ে এক বৈঠকে এই দাবি জানান হয়।\nরবিবার বৈঠক শেষে সংবাদ সম্মেলনে এ কথা জানান ১৪ দলের প্রধান সমন্বয়ক আওয়ামী লীগ নেতা মোহাম্মদ নাসিম, বৈঠকের সভাপতি জাতীয় পার্টির (জেপি) সাধারণ সম্পাদক শেখ শহীদুল ইসলাম ও জাসদের (একাংশ) সভাপতি শরীফ নুরুল আম্বিয়া।\nগত বৃহস্পতিবার প্রস্তাবিত বাজেটে ব্যাংক হিসাবে বছরের কোনো একটি সময় এক লাখ টাকার লেনদেন হলে ৮০০ টাকা আবগারি শুল্কের প্রস্তাব করেন অর্থমন্ত্রী আবুল মাল আবদুল মুহিত। গত অর্থবছর পর্যন্ত এই কর ছিল ৫০০ টাকা।\nএই শুল্কারোপের প্রস্তাবের তীব্র প্রতিক্রিয়া হয়েছে দেশজুড়ে। সাধারণ ব্যাংক গ্রাহকদের মধ্যে নানা গুজবও ছড়িয়েছে। অর্থনীতিবিদ আর ব্যবসায়ীদের পক্ষ থেকে সিদ্ধান্ত পুনর্বিবেচনার দাবিও এসেছে। আর এসব প্রতিক্রিয়ার ভিড়ে অর্থ প্রতিমন্ত্রী এম এ মান্নান শনিবার বলেছেন, এই সিদ্ধান্ত তারা আবার ভেবে দেখবেন।\n১৪ দলের সভা শেষে মো. নাসিম বলেন, ‘ব্যাংক হিসাবে আমানতের ওপর আবগারি শুল্ক ও সারচার্জসহ কয়েকটি বিষয়ে আমরা আলোচনা করেছি, এ বিষয়ে আমাদের পর্যবেক্ষণ রয়েছে।’ তিনি বলেন, ‘২০১৭-১৮ অর্থবছরের প্রস্তাবিত বাজেটের কয়েকটি বিষয় জনগণের আকাক্সক্ষা পূরণে ব্যর্থ হয়েছে। সেগুলো আশা করি প্রধানমন্ত্রী ও অর্থমন্ত্রী বিবেচনা করবেন।\nবৈঠকের সভাপতি শেখ শহীদুল ইসলাম বলেন, ‘জনগণের সুবিধার কথা চিন্তা করে আমরা ১৪ দল মনে করি বাজেটের কিছু বিষয় সংশোধন করা দরকার। এর মধ্যে আবগারি শুল্প ও সারচার্জ প্রত্যাহারের দাবি জানাচ্ছি। এ ছাড়াও জনমনে প্রতিক্রিয়া পড়ে, এমন অংশটুকুও প্রত্যাহারের আবেদন করছি।\nজাসদের (একাংশ) সভাপতি শরীফ নুরুল আম্বিয়া বলেন, ‘বাজেটের কিছু বিষয় সংশোধনের প্রয়োজন আছে। আমানতের বিষয়টি, আবগারি শুল্ক বর্ধিত করা- এসব প্রত্যাহারের দাবি জানাচ্ছি আমরা।\nচার লাখ ২৬৬ কোটি টাকার ‘উচ্চাভিলাষী বাজেট’ দেওয়ায় অর্থমন্ত্রীকে ধন্যবাদও জানিয়েছে ১৪ দল। নাসিম বলেন, ‘এই বাজেট প্রমাণ করেছে যে, দেশ এগিয়ে যাচ্ছে। এটি বাস্তবায়নের মাধ্যমে উচ্চমধ্যম আয়ের দেশের দিকে আমরা এগোব।\nপ্রস্তাবিত বাজেট নিয়ে বিএনপি চেয়ারপারসন বেগম খালেদা জিয়ার সমালোচনার সমালোচনা করেন নাসিম বলেন, ‘বাজেটের আট ঘণ্টার মধ্যেই না পড়ে, না বুঝে একটি ইফতারিতে গিয়ে তিনি মিথ্যা বলছেন। এটি তার চরিত্র।\nনাসিম বলেন, ‘এ বাজেট গরিবকে সাহায্য করবে। কিন্তু তারা (বিএনপি) সমালোচনা করতে অভ্যস্ত, আমাদের সমর্থন তারা করতে পারেন না। হাওয়া ভবন বানিয়ে যারা ধনীর স্বার্থরক্ষা করেছে তাদের মুখে এসব (গরিব শোষণের বাজেট বলা) শোভা পায় না।\nযেসব অর্থনীতিবিদ প্রস্তাবিত বাজেটের সমালোচনা করছেন, তাদেরকে নিয়েও টিপ্পনি কাটেন নাসিম। তিনি বলেন, ‘বিশ্লেষণে কিছুটা নেগেটিভ না বললে তারা আবার অর্থনীতিবিদ হবেন কীভাবে? এটা তাদের অভ্যাস।\nজাতীয় পার্টি (জেপি-মঞ্জু) সাধারণ সম্পাদক শেখ শহিদুল ইসলামের সভাপতিত্বে বৈঠকে উপস্থিত ছিলেন আওয়ামী লীগের যুগ্ম সাধারণ সম্পাদক মাহবুবউল আলম হানিফ, জাহাঙ্গীর কবীর নানক, সংগঠনিক সম্পাদক আহম্মদ হোসেন, খালিদ মাহমুদ চৌধুরী, দপ্তর সম্পাদক আব্দুস সোবহান গোলাপ।\nসংবাদটি পঠিতঃ ১১৮ বার\nজঙ্গি উত্থান বন্ধ হওয়ায় কষ্টে আছেন খালেদা জিয়া: নাসিম


টকারদের মারমুখী আচরণ কাম্য নয় | Daily alokito sakal\nদেশের টিভি চ্যানেলগুলোতে বেশ কয়েক বছর ধরে টকশো বা আলোচনা অনুষ্ঠান চলে আসছে এবং তা প্রশংসাও কুড়িয়েছে। টকশোর মাধ্যমে বিভিন্নজন তাদের মতপ্রকাশের সুযোগ পেয়ে থাকেন। বিশেষ করে রাজনৈক দলের পক্ষে এ সুযোগ বেশি থাকে।\nসাংবাদিক, সমালোচক, পর্যবেক্ষক ও বিশ্লেষকসহ বিভিন্ন স্তরের ব্যক্তিরা টকশোতে বিভিন্ন বিষয়ের ওপর তাদের মতপ্রকাশ করেন। এ অনুষ্ঠানটিতে সাধারণত দুটি পক্ষ থাকে- যারা আলোচ্য বিষয়ের পক্ষে-বিপক্ষে তর্ক-বিতর্ক করে থাকেন।\nটকশোতে যে রাজনৈতিক ব্যক্তিদের দেখা যায়, তারা তাদের যুক্তি-তর্ক দিয়ে যে যার যার পক্ষে কথা বলেন এবং নিজেদেরটাই সঠিক ও বাস্তব বলে বিশ্বাস করেন এবং করাতে চান।\nবাংলাদেশের প্রধান দুটি রাজনৈতিক দলের কোনো কোনো নেতা বা নেত্রী যখন টকশোতে আসেন এবং তর্ক-বিতর্কে অবতীর্ণ হন, তখন তারা কখনও কখনও এতই উত্তেজিত হয়ে পড়েন যে, তাদেরকে নিবৃত্ত করতে উপস্থাপক রীতিমতো হিমশিম খেয়ে যান।\nধৈর্য ধরে কেউ কারও কথা শুনতে চান না। উভয়ে একইসঙ্গে বাকযুদ্ধ চালিয়ে যান। কে যে কী বলছেন, তা কারও পক্ষে শোনা বা বোঝার উপায় থাকে না। যিনি উপস্থাপক থাকেন তিনি তখন অসহায়ত্ব বোধ করেন। এমন টকশো দেখে দর্শক-শ্রোতারা কী পান সেটি একটি প্রশ্ন।\nবলতেই হয়, আমাদের দেশের প্রধান দুটি রাজনৈতিক দল বাংলাদেশ আওয়ামী লীগ ও বাংলাদেশ জাতীয়তাবাদী দলের অতিথিরা যখন টকশোতে তর্ক-বিতর্কে অবতীর্ণ হন, তখন দর্শক-শ্রোতারা তাদের অনেকের মারমুখী আচরণ দেখতে পায়।\nতাদের মধ্যে এমন একটা পরিস্থিতির সৃষ্টি হয় যেন এই বুঝি তারা মারামারিতে অবতীর্ণ হবেন। তারা আলোচনায় কোনো ভালো দিকনির্দেশনা দিতে না পারলেও অতীত কর্মকাণ্ডের পুরনো রেকর্ড বাজিয়ে নিজেদের কৃতিত্ব জাহির করতে চান। এবং এ প্রতিযোগিতায় কে কাকে নিচে ফেলে উপরে থাকবেন তার জন্য জীবনবাজি রাখেন। এতে দর্শক-শ্রোতারা যা বোঝার তা বুঝে নিলেও বক্তারা কিন্তু বুঝতে চান না।\nটকশোতে রেগে গিয়ে কোনো একজন এ কথাও বলে ফেললেন যে, তিনি চলে যাবেন। কেউ চলে যাবেন অথবা আর একটু হলে কেঁদে ফেলবেন, এটা তার নিজস্ব ব্যাপার। কিন্তু নীরব দর্শক-শ্রোতাদের কী হবে তা তাদেরকেই ভাবতে হবে।\nচলে গেলে বা কেঁদে ফেললে দর্শক-শ্রোতারা যে তাদের মূল্যবান সময় ব্যয় করে ভালো কথা শোনার আগ্রহ নিয়ে সময় ব্যয় করলেন, সে ক্ষতির দায় কে নেবে? পুরনো রেকর্ড বাজানো ছাড়া তাদের কি আর কিছুই বলার নেই? তাই অনুরোধ করব, টকশোতে এসে ধৈর্যের সঙ্গে মূল্যবান কথাগুলো বলুন এবং জাতিকে আগামী দিনের সুন্দর পথ দেখান। মনে রাখবেন, আপনাদের কাছে দর্শক-শ্রোতা ভালো কিছু আশা করে।\nPrevious articleএবার ভালো হওয়ার শেষ সুযোগ, যদি না করেন ছাড় দিবো না : ওসি আলমগীর হোসেন\nNext articleপ্রতিবেশীদের লাভ ভারত-চীন টক্করে\nবোশেখ মেলার লটারি\nপ্রোটিয়াদের বিপক্ষে স্বপ্ন বুনছে পাকিস্তান


‘ইউরোপের ট্রাম্প′ লক্ষ্যে পৌঁছাতে পারলেন না | বিশ্ব | DW | 16.03.2017\nনেদারল্যান্ডসের সাধারণ নির্বাচনে সবচেয়ে শক্তিশালী দলের নেতা হিসেবে স্বস্তির নিঃশ্বাস ফেললেন প্রধানমন্ত্রী মার্ক রুটে৷ তবে তাঁর এতদিনের জোটসঙ্গী সামাজিক গণতন্ত্রী দলের ভরাডুবির ফলে সরকার গড়তে তাঁকে অন্যান্য দলের সঙ্গে জোট গঠন করতে হবে৷\nতাঁর কাছে এই নির্বাচন শুধু ক্ষমতা ধরে রাখার লড়াই ছিল না৷ ইউরোপে দক্ষিণপন্থি ‘পপুলিস্ট' শক্তির উত্থান বন্ধ করতে তিনি ডাচ ভোটারদের কাছে আবেদন জানিয়েছিলেন৷\nচরম দক্ষিণপন্থি নেতা খেয়ার্ট ভিল্ডার্স প্রত্যাশা অনুযায়ী সংসদে যথেষ্ট আসন না পেলেও দ্বিতীয় শক্তিশালী শক্তি হিসেবে দেশের রাজনৈতিক কাঠামোয় বড় ধাক্কা দিতে সফল হয়েছেন৷ সংসদের বিরোধী আসনে বসেও তিনি যে সোচ্চার থাকবেন, তা নিয়ে কোনো সন্দেহের অবকাশ রাখেননি তিনি৷ যেটুকু সাফল্য পেয়েছেন, তা নিয়ে গর্ব করছেন ভিল্ডার্স৷\nজনমত সমীক্ষায় পিছিয়ে থেকেও শেষ মুহূর্তে অনেকগুলি বাড়তি আসন জয় করতে পেরেছেন প্রধানমন্ত্রী রুটে৷ এই অভাবনীয় সাফল্যের পেছনে তুরস্কের সঙ্গে সাম্প্রতিক কূটনৈতিক বিবাদ কাজ করেছে বলে পর্যবেক্ষকরা মনে করছেন৷ তুরস্কের প্ররোচণার মুখে প্রধানমন্ত্রী যে কঠোর মনোভাব দেখিয়েছেন, তার ফলে ভিল্ডার্সের বিদ্বেষভরা বুলির চেয়ে দায়িত্বশীল প্রধানমন্ত্রীর প্রতি আস্থা দেখিয়েছেন অনেক ভোটার৷\nনেদারল্যান্ডসের ভবিষ্যৎ রাজনৈতিক কাঠামায় গুরুত্বপূর্ণ ভূমিকা পালন করতে পারে সবুজ দল৷ এবারের নির্বাচনে তাদের সাফল্যও চোখে পড়ার মতো৷ তাদের তরুণ নেতা ইয়েসে ক্লাভারকে অনেকটা ক্যানাডার তরুণ প্রধানমন্ত্রীর মতো দেখতে হওয়ায় কিছুটা তিনি কিছুটা বিবৃত৷\nসরকারি ফলাফল প্রকাশিত হবার আগেই ইউরোপের নেতারা স্বস্তির নিঃশ্বাস ফেলছেন৷ জার্মান চ্যান্সেলর আঙ্গেলা ম্যার্কেল সহ অনেক নেতাই টেলিফোনে রুটেকে অভিনন্দন জানিয়েছেন৷\nনেদারল্যান্ডসে এমন এক সময় নির্বাচন হচ্ছে যখন অর্থনীতির প্রবৃদ্ধি ঘটছে এবং বেকারত্বের হার কমছে৷ তা সত্ত্বেও ডানপন্থি পপুলিস্টদের জনপ্রিয়তা ক্রমশ বাড়ছে৷ নির্বাচনে তারা শীর্ষস্থানীয় রাজনৈতিক শক্তিতে পরিনত হতে পারে৷ (15.03.2017)\nকি-ওয়ার্ডস নেদারল্যান্ডস, ডাচ, নির্বাচন\nনেদারল্যান্ডসের অর্থনৈতিক উন্নয়ন এবং পপুলিজমের উত্থান 15.03.2017\nফ্রান্সেও চরম দক্ষিণপন্থিরা কোণঠাসা? 21.03.2017\nডাচ ভোটাররা তাদের ফিরিয়ে দিয়েছেন, কিন্তু ফরাসি ভোটাররাও কি সেই কাজ করতে পারবেন? ফ্রান্সের আসন্ন প্রেসিডেন্ট নির্বাচনে চরম দক্ষিণপন্থি নেত্রী প্রথম টেলিভিশন বিতর্কে কোণঠাসা হলেন৷


'ছপাক'-এর ট্রেলরে অ্যাসিড আক্রান্ত মালতীর ভূমিকায় দীপিকা অনবদ্য in Bengali\nআপনি সানিয়া মির্জাকে চেনেন। সাইনা নেহওয়ালকে চেনেন। মেরি কমকে চেনেন। পি ভি সিন্ধুকে তো চেনেনই। গীতা-ববিতা ফোগতকে তো আমির খানের কল্যাণে চেনেন। সাক্ষী মালিককে চেনেন। একটু চেষ্টা করলে হয়তো মিতালি রাজ, ঝুলন গোস্বামীকেও মনে করতে পারবেন। কিন্তু বলুন তো, লক্ষ্মী আগরওয়ালকে চেনেন? আরও একটু জোর দিন মনে করতে, কিছু মনে পড়ছে? না, তাই না? আমার -আপনার দোষ নয়। আসলে লক্ষ্মী আগরওয়াল অলিম্পিক তো দূর স্থান, রাজ্যস্তরের কোনও প্রতিযোগিতাও জেতেননি। কিন্তু তিনি এমন একটি কাজ করে দেখিয়েছেন, যার ফলে লড়াই করার সাহস পেয়েছে অনেক অসহায় মেয়ে। আসলে লক্ষ্মী আগরওয়াল ভারতে যত্র-তত্র অ্যাসিডের সহজলভ্যতার বিরুদ্ধে রুখে দাঁডিয়েছিলেন। জেদ ধরে গিয়েছিলেন সুপ্রিম কোর্ট পর্যন্ত। দীর্ঘদিন লড়াই চালিয়ে অবশেষে সুপ্রিম কোর্টকে বাধ্য করেছেন যাতে তাঁরা পার্লামেন্টকে চাপ দেন অ্যাসিড বিক্রির উপর নিষেধাজ্ঞা আরোপ করতে। কারণ, লক্ষ্মী নিজে অ্যাসিড আক্রান্ত (Acid attack survivor)। ১৫ বছর বয়সে তাঁর মুখে অ্যাসিড ছুড়ে মারে ৩১ বছর বয়সি এক ব্যক্তি। কারণ? লক্ষ্মী তার কুপ্রস্তাবে সাড়া দেননি!\nকথায়-কথায় বায়োপিক তৈরি আজকাল বলিউডের বদভ্যেস। এই বছরেই নয়-নয় করে ফ্লোরে গিয়েছে বেশ কয়েকটি বায়োপিক। তালিকায় আছেন কপিল দেব, সাইনা নেহওয়াল, শকুন্তলা দেবী, স্যাম মানেকশ ইত্যাদি অনেক নামই। কিন্তু কোনও সাধারণ মানুষকে নিয়ে বায়োপিক এই প্রথম। লক্ষ্মী আগরওয়ালকে নিয়ে যখন বায়োপিক তৈরি করার কথা ঘোষণা করেছিলেন মেঘনা গুলজার এবং নামভূমিকায় কাস্ট করেছিলেন দীপিকা পাড়ুকোনের মতো নায়িকাকে, তখন অনেকেই ভুরু কুঁচকেছিলেন। কারণ, দীপিকা (Deepika Padukone) এর আগে এরকম কোনও ডাকসাইটে চরিত্রে অভিনয় করেননি বললেই চলে। কিন্তু লক্ষ্মীর সাজে যেদিন তাঁর প্রথম লুক সামনে এসেছিল, সেদিন সকলেই বুঝতে পেরেছিলেন যে, 'রাজি'-র পর আবারও দর্শকদের একটি দুর্দান্ত ছবি উপহার দিতে চলেছেন মেঘনা।\nআজ মুক্তি পেয়েছে সেই বহু প্রতীক্ষিত ছবি 'ছপাক'-এর (Chhapaak) ট্রেলর। আরও আলোচনায় যাওয়ার আগে চলুন দেখে নিই, দীপিকা এবং মেঘনার প্রচেষ্টা কীরকম হল...\nছবিটি মুক্তি পাবে আগামী বছরের শুরুতেই। ছবিতে লক্ষ্মীর গল্প কতটা না বদলে বলা হয়েছে বোঝা যাচ্ছে না এখনই, কিন্তু তাঁর লড়াইকে সিনেম্যাটিক মোড়কে না মুড়ে বরং সত্যের আশ্রয় নিয়েই যে দেখানো হয়েছে, এটুকু বিশ্বাস ট্রেলর (Trailer) দেখে করতে ইচ্ছে করছে। মালতীর অসহায়তা, ঘুরে দাঁড়ানোর চেষ্টা, চেনা ছকে তাকে দমিয়ে দেওয়া গল্প, রাজনৈতিক রং, তার তবুও না দমে এগিয়ে যাওয়ার লড়াই এবং শেষ পর্যন্ত জয়ের আস্বাদ...ট্রেলরে দীপিকাকে দেখে সত্যিই চোখ ফেরানো যাচ্ছে না। আপাদমস্তক একটি ডি-গ্ল্যাম চরিত্রে তাঁপ সাবলীলতা প্রশংসাযোগ্য।\nএই ছবিটি দেখতে যাবেন অবশ্যই। দীপিকা কিংবা বলিউডের কথা ভেবে নয়। লক্ষ্মী আগরওয়ালের কথা ভেবে। তাঁর লড়াইকে সেলাম ঠুকতে, তাঁর এবং তাঁর মতো আরও অনেক অ্যাসিড আক্রান্ত মহিলার পাশে দাঁড়াতে...